text:
Eýran bilen dünýäniň iň kuwwatly ýurtlarynyň arasynda gelnen ýadro ylalaşygyny ýatyrmak ýalňyş bolardy diýip, 16-njy maýda nemes kansleri Angela Merkel aýtdy. Şeýle-de, ol Birleşen Ştatlaryň bu ylalaşykdan çykmagynyň ýakynda ýaýran “howsalaly habarlaryň” biri bolandygyny hem sözüniň üstüne goşdy.
Ýewropanyň iň kuwwatly ýurtlarynyň Waşingtony bu ylalaşygy saklap galmaga ynandyrmak boýunça yzygiderli eden tagallalaryna garamazdan, geçen hepde ABŞ-nyň prezident Donald Tramp Birleşen Ştatlaryň 2015-nji ýylda baglaşylan ylalaşykdan çykýandygyny yglan etdi.
Dünýäniň iri alty döwleti – Birleşen Ştatlar, Britaniýa, Fransiýa, Germaniýa, Orsýet we Hytaý – bilen Eýranyň arasynda gelnen ylalaşyga görä, Tähranyň ýadro programmasyny togtatmagynyň öwezine, Eýrana garşy girizilen sanksiýalar gowşadalypdy.
Merkel nemes parlamentinde eden çykyşynda bu ylalaşygyň “ideal däldigini..., ýöne häzirki pursatda ony ýatyrmagyň hem dogry däldigini” aýtdy.
Şol bir wagtda, ol ylalaşyk babatynda Waşington bilen onuň Ýewropadaky ýaranlarynyň arasyndaky gapma-garşy pikirlere garamazdan, “transatlantik gatnaşyklaryň birinji derejede ähmiýete eýedigini we munuň şeýle saklanyp galjakdygyny” sözüniň üstüne goşdy.
15-nji maýda Brýusselde Eýranyň daşary işler ministri Mohammad Jawad Zarif bilen geçirilen ýygnakda Tähranyň ýadro ylalaşygyna gol goýan ýewropa ýurtlary Birleşen Ştatlary ylalaşykdan çyksa-da, özleriniň munuň öz güýjünde saklajakdyklaryny wada berdiler.
16-njy maýda Zarif duşuşyklarda güýçli syýasy çykyşlar edilendigini, indi bularyň amal edilmegi üçin herekete geçilmelidigini aýtdy.
15-nji maýda Ýewropa Bileleşiginiň daşary syýasat boýunça başlygy Federika Mogerini ekspertleriň Birleşen Ştatlaryň Eýrana garşy girizen sanksiýalarynyň gapdalyndan aýlanyp geçmek çäreleriniň üstünde işlemäge başlandygyny mälim etdi.


c: text/html

text:
TOPH gaz magistraly Pakistan bilen Owganystanyň arasyndaky gatnaşyklary gowulandyrmaga ýardam eder
Türkmenistan — Owganystan — Pakistan — Hindistan gaz geçirijisi sarp ediji ýurtlara diňe bir energetika çökgünligini çözmäge däl, eýsem ikitaraplaýyn gatnaşyklary hem gowulandyrmaga ýardam eder. Bu pikiri Yslamabadyň Strategik meýilnamalaşdyryş institutynyň ylmy barlagçysy Harim Akdas «TOPH turba geçirijisiniň taslamasy: ugur öňe» atly makalasynda belleýär, diýip ORIENT habarlar agentligi habar berýär. Makalanyň awtorynyň belleýşi ýaly, taryhy ösüşinde...

robotstxt: allowed

filter: keep


text:
Intellektual eýeçilik ulgamynda halkara okuw maslahaty
“Arçabil” myhmanhanasynda “Uniwersitetlerde we ylmy-barlag institutlarynda intellektual eýeçilik syýasaty” atly halkara okuw maslahaty öz işine başlady. Maslahat Bütindünýä intellektual eýeçilik guramasy (BIEG) tarapyndan Türkmenistanyň Maliýe we ykdysadyýet ministrliginiň Döwlet intellektual eýeçilik gullugy bilen hyzmatdaşlykda guraldy.
Foruma Ylymlar akademiýasynyň, Tehnologiýalar merkeziniň, Himiýa ylmy-barlag institutynyň, ýurdumyzyň ýokary okuw mekdepleriniň birnäçesiniň wekilleri hem-de halkara bilermenler, BIEG-iň, Oksford uniwersitetiniň hem-de Täjigistanyň we Özbegistanyň degişli edaralarynyň wekilleri gatnaşdylar.
Bu waka mynasybetli Bütindünýä intellektual eýeçilik guramasynyň uly wekiliýeti Aşgabada geldi. Bu guramanyň 50 ýyldan gowrak taryhy bardyr we şu ulgamda esasy halkara konwensiýalaryny döretmek bilen meşgullanýar. Häzirki döwürde BIEG-e dünýäniň 190-dan gowrak ýurdy, şol sanda Türkmenistan girýär.
Okuw maslahatynda garalan esasy meseleler BIEG-iň işi we innowasion ösüşi goldamak babatda soňky özgerişlikler, şunda intellektual eýeçiligiň orny, Türkmenistanyň uniwersitetlerinde hem-de ylmy-barlag edaralarynda intellektual eýeçilik ulgamynda durmuşa geçirilýän syýasat bilen bagly boldy.
Bütindünýä intellektual eýeçilik guramasynyň geçiş we ösýän ýurtlar boýunça departamentiniň direktorynyň orunbasary Jowanni Napolitano forumda çykyş edip, Türkmenistanyň sazlaşykly we elýeterli halkara ulgamyny ösdürmek boýunça halkara syýasatyna işjeň goşulyşmak bilen, döredijilik işini, innowasiýalary höweslendirýändigini hem-de jemgyýetiň bähbitlerine ykdysady ösüşe saldamly goşant goşýandygyny belledi.
Ýurduň ösen ykdysadyýetini kemala getirmek innowasiýalary we degişlilikde, intellektual eýeçiligi ösdürmegiň möhüm şerti bolup durýar diýip, myhman belledi. Şu günki duşuşyk diňe bir uniwersitetlerde we ylmy-barlag edaralarynda däl, eýsem, milli derejede hem intellektual eýeçiligiň hukuklaryny kemala getirmegiň hem-de netijeli dolandyrmagyň ýolunda ýene-de bir möhüm ädime öwrülmelidir.
Maslahatyň çäklerinde BIEG-niň soňky ýyllardaky işi, innowasion işde intellektual eýeçiligiň orny, Türkmenistanyň uniwersitetlerinde we ylmy-barlag edaralarynda intellektual eýeçilik ulgamynda syýasat bilen baglanyşykly tanyşdyryş çäreleri guraldy. Mundan başga-da, forumyň çäklerinde tegelek stoluň başyndaky söhbetdeşlikler guraldy. Şolarda bu syýasaty işläp taýýarlamagyň ýollary, sebitde intellektual eýeçiligi goramak bilen bagly meseleler ara alnyp maslahatlaşyldy.
Özara gyzyklanma bildirilen pikir alyşmalaryň barşynda oňa gatnaşyjylar sebit hyzmatdaşlygynyň uly kuwwatyny bellediler. Hormatly Prezidentimiz Gurbanguly Berdimuhamedowyň başlangyjy boýunça amala aşyrylýan 2011 — 2030-njy ýyllar üçin durmuş-ykdysady ösüşiň milli maksatnamasy babatda hyzmatdaşlygy giňeltmegiň geljegine oňyn baha berdiler.
Okuw maslahatynyň ikinji gününde ýurdumyzyň uniwersitetleriniň hem-de ylmy-barlag institutlarynyň wekilleri bilen maslahatlaşmalar geçiriler. Olar intellektual eýeçilik syýasaty ulgamynda halkara ülňülerini ulanmakda öz tejribesini paýlaşarlar.
Ertir “Uniwersitetlerde we ylmy-barlag institutlarynda intellektual eýeçilik syýasaty” atly halkara okuw maslahaty öz işini tamamlar. Medeni maksatnamanyň çäklerinde Bütindünýä intellektual eýeçilik guramasynyň wekiliýeti hem-de beýleki daşary ýurtly myhmanlar Halkara atçylyk sport toplumyna baryp görerler hem-de atçylygyň we at üstündäki oýunlaryň milli däpleri bilen tanşarlar.


text:
Oýun başlasyn!
2 aý bäri ulanýan: halaýan. Ýekde-seýrek mesele ýüze çykýar, HEMIŞE oýun. Günlük tapmaçalar we gollanmalar. Her derejedäki küştçiler üçin maslahatlar we strategiýalary öz içine alýan sapaklar bar. Kimdir biriniň mundan nähili kemçilik tapyp biljekdigi kelläme gelmeýär: mümkin boldugyça gowy.
Ýolda hem ajaýyp Küşt
Ýolda mahalyňyz üçin ajaýyp goýma. Daşardakagam oýnap bilmegimizi halaýan. Başgalaryň oýunlaryna tomaşa edip we bu hakda gürleşip bilmegimiz hem täsin. Öwrenijiler üçinem gowy goýma!
Açyk tapawut bilen iň gowy küşt goýmasy
Diňe bir küşt oýnamak bilen çäklenmän islän şekliňizde hem oýnap bilersiňiz! Tagtaňyz we çöpleriňiz üçin saýlanmaga elýeter birnäçe temalar bar. Küştde ökdeleşmegiňiz üçin ýüzlerçe sapaklar bar! Aslynda syn ýazmaýan emma bu goýmanyň deweloperleri hak edýär ýazmagymy!
Ajaýyp
Ähli derejeden küştçiler üçin ajayp küşt goýmasy bar. Bu goýma size dünýäniň ähli ýerinden küştçiler bilen oýnama mümkinçiligi berer. Ajaýyp - bäşlik!
Täze oýunçy
Bu ýyl küşte başlamaga karar berdim we Chess.com-a minnetdar… Başga goýma barlamak üçin sebäp ýok. Oýnamaly, öwrenmeli we ösdürmeli zatlarymyň ählisi bar. Indi her gün oýnaýan.
Dogrymy aýdýan, şu aýda sowan iň gowy $7-ym
Ajaýyp küşt goýmasy. 1 ýyla golaý wagt bäri bu goýmany ulanýan we taktikalary we kompýuter derňewini ulanmak arkaly Elo-my 670-den 1004-e ýetirdim.


text:
TM HYZMAT BILMELI
Okeanyň üýtgeşik balyklary
Biziň çäksiz ýer togalagymyz dürli jandarlar bilen gurşalandyr. Diri jandarlar ähli ýerlerde ýaşaýarlar, şol sanda hem suwly ýerlerde (okeanlarda, deňizlerde, derýalarda we köllerde). Gyzykly ýeri hem käbir görnüşler hakynda adamlar hiçzat bilmeýärler. Köp wagtyň dowamynda gerekli tehniki enjamlaryň ýoklygy zerarly suw jandarlary öwrenmek mümkin bolmandyr.
Herkimin bilşine görä Žak Iw Kusto – öz wagtynda akwalang döreden adamdyr. Şol kostýumyň kömegi bilen suw dünýäsini has içgin we golaýdan öwrenmek mümkinçiligi döredi. Geljekde suw jandarlary öwrenmek üçin kömek edýän enjamlaryň öndürilişide Kustonyň döredijiligi esas bolup galdy.
Aşakda biz üýtgeşik we adaty bolmadyk suw jandarlary hakynda gürrüň ederis. Şeýlelikde:
Haýran galdyryjy balyk-ýolbars, daş sypatyndan özine çekiji hem-de gyzykly suw jandary hökmünde hasaplanylýar. Emma ol balyga degmeklik asla maslahat berilmeýär – sebäbi onuň ýiti iňňelerinde adam üçin howply zäher bardyr.
Ýaprakly deňiz drakony, daş sypaty boýunça deňiz aty bilen meňzeşdir. Onuň uzynlygy 35 sm barabar. Ösümlikleriň arasynda ony bukýan ýaşyl reňke bürenendir.
Balyk-pelikan (uzynlygy 1 metra çenli). Adaty bolmadyk balyklaryň biridir – onuň öň tarapy bedeniň ýarsyna çenli barabar agyz boşlugy tutýar. Aňsatlyk bilen özinden birnäçe esse uly balygy iýip bilýär, sebäbi onuň aşgazany uly göwrümde giňäp, ulalyp bilýändir.
Balyk-meşgaglot – howply balyklaryň biri hasaplanylýar. Onuň bedeni 35 sm barabar, şeýlelik bilen uly aşgazany bar, şol sebäpli özinden – 4 esse uzyn bolan we 10 esse agyr bolan balygy ýuwudyp, iýip bilýär.
Balyk-çelekgöz – öz aňyrsy görnüp duran kellesi we üýtgeşik gözleri bilen özine çekýär. Göz almasynyň ýaşyl reňki zerarly ýagtylygy kabul edijilik ukyby gaty peselýär, bu bolsa balyklary has hem aýdyň tanamaga mümkinçilik döretýär. Şeýlelik bilen ol balygy bahym tutup, ýuwudýar. Gymyldanda gaty haýal hereket edýärler we 800m çuňlykda has hem köp gabat gelýärler.
Aý-balyk – tegelek görnüşde äpet göwrümli balyk bolup durýar. Ol balyk hiçhili ýuzup bilmeýär, şol sebäpli esasy gabat gelip biläýjek ýeri howdanyň kenarýakasydyr. Onuň agramy tä 1.5 tonna barabardyr. Öz daş sypaty boýunça äpet disk emele getirýär – guyrugy gysgaça we ýiti görnüşde, bedeni bolsa gümmerçek bilen örtülendir.
Makala baha ber:
Okaldy: 72. Şü gün okaldy: 2
Makala hakda pikiriňiz paýlaş! (diňe adyňyzy görkezseňiz bolýar)
(0)
Teswir galdyr
Makalany haladyňmy? Onda salgysyny (ssylkasyny) dostlaryň bilen paýlaş!
Okamagy maslahat berýäs
TM HYZMAT-dan REKLAMA
-
Jadyly Catering
-
Шашлыки Дяди Камо
-
Şeýdaýy Gelinlik salony
-
Gozgalmaýan emläk


text:
7 sany iň täsin küşt rekordlary
Rekortlar bizi belent sepgitlere ýetmäge ruhlandyrýar. Küştüň baý mirasy birnäçe 10 ýyllyklar boýunça dowam eden we ýene birnäçe asyrlap durup biljek rekordlara eýedir.
Küşt taryhyna giren iň täsin rekordlardan 7 sanysy:
Iň köp bassyr ýeňiş: Dünýä çempiony Bobi Fişer - 20 (ýa-da 19) oýun
Ussatlar derejesindäki küştde iň köp bassyr ýeňiş rekordynyň eýesi Bobi Fişer. | Surat: Wikipedia.
Boris Spassky-a garşy duşuşygy bilen netijelenen titul ylgawynda Bobi Fişer ýokary derejeli ýaryşlarda 20 ýeňiş gazandy. Ol bu ylgawyna Palma DeMallorca 1970 sebitleýin bäsleşiginde bassyr 7 ýeňiş gazanmak bilen başlady. Oscar Panno oýnamak ýüz öwürendigi üçin käbir küşt taryhçylary bu oýuny hasaba almazlyga karar berýär.
1971-nji ýylda dowam eden Dalaşgärler duşuşyklarynda Fişer, Mark Taimanow we Bent Larseniň ikisinem 6-0-lyk kämil hasap bilen ýeňdi. Tigran Petrosiana garşy ilkinji oýundaky ýeňiş bu bassyr ýeňişlere nokat goýan 2-nji oýundaky ýeňliş bilen dowam etdi.
Bobi Fişer Petrosian we Boris Spassky ikisinem täsirli ýeňişler bilen ýeňip dünýä çempiony boldy.
Mertebeli ýatlamalar:
- Dünýä çempiony Bobi Fişer - 1963-64 ABŞ çempionatynda 11/11 ýeňiş
- GM Fabiano Karuana - 2014 Sinkfild kubogynda 7 ýeňiş
Iň uzyn utulmazlyk seriýasy: Dünýä çempiony Mihail Tal - 95 oýun
Mihail Tal: iň uzyn utulmazlyk seriýasynyň rekordynyň eýesi. | Surat: Wikipedia.
Mihail Tal özüniň Mihail Botwinnige garşy 1960-njy ýyldaky dünýä çempionlygy duşuşygynda bütinleý sergilenen döredijilikli täri bilen şöhrat gazanypdy. Ol duşuşykda ýeňiş gazanmak bilen ol taryhdaky başga bir rekorda ýetipdi: iň ýaş çempion - 23 ýaşynda, bu rekord Garry Kasparow 1985-nji ýylda 22 ýaşyndaka Anatoli Karpowdan üstün çykmagyna çenli saklanypdy.
Talyň karýerasyna onuň saglyk problemalary saýa düşüripdi we onuň durnuksyz çykyşy kimileriniň onuň soňky ýyllardaky ynanylmaz ýyllaryny gözden gaçyrmagyna sebäp bolup biler. 1973-nji ýylyň 23-nji oktýabry we 1974-nji ýylyň 16-njy oktýabry aralygyda ol 95 oýun boýunça ýeňilmedi, bu başga hiç bir oýunçynyň ýakynyna hem ýetip bilmedik üstünligidir.
Mertebeli ýatlamalar:
- Mihail Tal (ýene-de!) - 07.1972 - 04.1973 arasynda 85 oýun
- Dünýä çempiony Hose Raul Kapablanka - 10.02.1916 - 21.03.1924 arasynda 63 oýun
Iň uzyn wagt çempionlygy goran: Emanuel Lasker - 27 ýyl
Emanuel Lasker - iň köp höküm süren dünýä çempiony. | Surat: Wikipedia.
1984-nji ýylda Wilgelm Ştaýnits-y ýeňmegi bilen ol taryhdaky 2-nji çempion bolupdy. Ol 1921-nji ýylda Hose Raul Kapablankadan utulýança çempionlygy gorady. 1930-njy ýyllara çenli elit bäsleşiklerde çykyş etmäge dowam etdi. Köplenjine Laskeriň höküminiň uzynlygynyň sebäbi hökmünde 1-nji Jahan urşynyň Rubinştaýn we Kapablanka garşy niýetlenen oýunlarynyň soňa süýşürilmegi görkezilýär. Ol ýyllary hasapdan çykarsak hem Laskeriň çempionlyk ýyllary beýleki islendik bir çempiona garanda has uzyn.
Mertebeli ýatlamalar:
- Dünýä çempiony Garri Kasparow - 1985 - 2000-nji ýyllar arasynda 15 ýyl
- Dünýä çempiony Mihail Botwinnik - 1948 - 1963-nji ýyllar arasynda bassyr däl 13 ýyl
Ýetilen iň beýik ELO baly: Dünýä çempiony Magnus Karlsen - 2882
Ähli wagtlaryň iň ýokary reýtingli küştçisi Dünýä çempiony Magnus Karlsen. | Surat: Maria Emelianowa.
Magnus Karlsen bu yzy 2014-nji ýylyň Maý aýynda FIDE sanawlarynda galdyrypdy. Gaýryresmi ýagdaýda ol hasam belent sepgide ýetipdi 2889 bal bilen janly sanawlarda. Kimiler bu rekordlaryň reýting inflýasiýasy zerarly manysyzdygyny öňe sürýär emma Chess.com-yň derňewi küşt ukybynyň wagtyň geçmegi bilen ösýändigini görkezýär.
Şu ýazgy ýazylýan wagty diňe 12 oýunçy 2800 reýtingini geçipdi. Karlsen 2900-e ýakynlaşan ýeke-täk oýunçydyr.
Mertebeli bellikler:
- Dünýä çempiony Garri Kasparow - 1999-njy ýylyň Iýulynda 2851 ELO
- GM Fabiano Karuana - 2014-nji ýylyň oktýabrynda 2844
Iň ýaş grandmaster: GM Sergeý Karýakin - 12 ýaş 7 aý
Taryhdaky iň ýaş grandmaster GM Sergeý Karýakin. | Surat: Maria Emelianowa.
Karýakin, şu neşir taýynlanýan wagty, dünýädäki 12 ýaşynda Grandmaster titulyny gazanan ýeke-täk küştçidir. Karýakin özüniň ilkinji çempionlyk duşuşygy tejribesini 12 ýaşyndaka gazandy, ol Ruslan Ponomariowyň Wasili Iwançuga garşy FIDE dünýä çempionaty duşuşygynda asistany hökmünde ýardam berdi.
2016-njy ýylda Karýakin Magnus Karlsen bilen duele çykmak arkaly özüniň dünýä çempionlygyndaky ilkinji synanşygyny başdan geçirdi. Oýun 12 klassik oýunda her oýunçynyň bir ýeňiş gazanmagy bilen 6-6 deňlikde tamamlanan duşuşykdan soňra Çalt taý-breýkler arkaly Karlseniň bähbidine tamamlanypdy.
Mertebeli ýatlamalar:
- Dünýä çempiony Bobi FIşer - 1958-nji ýylda 15 ýaş 6 aý 1 gün
- GM Judit Polgar - 1991-nji ýylda 15 ýaş 4 aý 28 gün
Iň köp birwagtly oýunlar: GM Ehsan Gaem Magami - 604 oýun
Iň köp birwagtly oýunlar boýunça rekortçy GM Ehsan Gaem Magami. | Surat: Wikipedia.
Birwagtly oýunlar sergisi şol bir wagt özünde birnäçe garşydaşa garşy oýnalýan oýunlar toplumydyr. Adatça oýunçylar bir hatarda ýa-da tegelek ýagdaýda oturýärlar we master oýunçylara aýlanyp her oýunça garşy göçümini amala aşyrýar.
9 gezek Eýran çempiony Ehsan Gaem Magami aklyňy haýran edýän 604 garşydaşa garşy birwagtly oýun oýnamak bilen iň köp birwagtly oýunlar rekordynyň eýesi boldy. Ol Eýranyň Tähran şäherinde geçen sergide 580 oýunda ýeňiş gazandy, 16 oýunda deňlik gazandy we 8 oýunda utuldy. Bu sergi 2011-nji ýylyň 8-9-njy fewralynda Şahid Beheşti uniwersitetiniň sport stadionynda bolup geçdi.
Mertebeli ýatlamalar:
- Sýuzan Polgar- 2005-nji ýylda 326 garşydaşa garşy 309 ýeňiş, 14 deňlik we 3 utulyş
- Hose Raul Kapablanka - 1922-nji ýylda 103 garşydaşa garşy 102 ýeňiş 1 deňlik
Iň köp gözýumulgy birwagtly oýunlar: GM Timur Garaýew - 48 oýun
Gözýumulgy birwagtly oýunlar rekortçysy Timur Garaýew. | Surat: Maýk Klaýn.
Küştdäki iň gowy başarnyklardan biri hem gözýumulgy oýnamakdyr. Gözýumulgy oýunlarda oýunça küşt tagtasyna seretmäge rugsat berilmeýär. Göçümler küşt notasiýasy arkaly ýetirilýärkä oýunçylar pozisiýany aňynda janlandyrmalydyr. Birwagtly gözýumulgy sergilerde sergiçi ähli oýunlaryň pozisiýasyny şol bir wagtyň özünde ýadynda saklamalydyr, bu haýran galdyryjy küşt ukyby we üns jemlenmesidir.
Timur Garaýew 2016-njy ýylyň 3-4-nji dekabrynda şol bir wagtyň özünde 48 oýunça garşy oýnamak bilen täze dünýä rekordyny goýdy. Ol bu oýunlarda 35 ýeňiş, 7 deňlik we 6 utulyş gazandy. Chess.com-yň bu dünýä rekordy synanşygyndaky hasabaty arkaly bu tejribäni gaýtadan başdan geçiriň.
Mertebeli ýatlamalar:
- FM Mark Lang - 2011-nji ýylda 46 garşydaş
- GM Miguel Naýdorf - 1947-nji ýylda 45 garşydaş
Öz rekortlaryňyzy goýmaga höweslendiňizmi? Chess.com-da bugünüň özünde hasap dörediň we küşt öwrenmäge başlaň!


text:
– Bizde dárigerler tek aqsha bergenderge ne týystaryna jymıyp kúlip, óziniń jumysyn isteıdi de, al basqalarǵa «Nege keldiń?» degendeı kózderin alarta qaraıdy ǵoı. Germanıada ol joq, bárine birdeı qyzmet kórsetiledi. Naýqastan aqsha alý dárigerdiń oıyna da kirip-shyqpaıdy. Bárine birdeı shamań kelgenshe jumys isteısiń (ol jaqta aýrýlardyń túsýi óte kóp). Meniń túsingenim – bizde adam densaýlyǵyn qara bazarǵa aınaldyryp jibergen. Keıbir dárigerler ashyqtan-ashyq uıat, namys, ar degendi umytqan. Qaıda barsań da olar naýqasty qoıǵa qaraǵan ash qasqyrdaı toıymsyz qulqynmen qabyldaıdy. Bilmeımin, Germanıadan keıin maǵan bulardyń bári baryp turǵan jabaıylyqtyń belgisi tárizdi kórinedi. Bularǵa aıtarym, naýqastardan aqsha alý – qylmys, – delingen dáriger janaıqaıyna qanshama adam ún qosyp, medısına salasyndaǵy keleńsiz jaıttarǵa beı-jaı qaraı almaıtyndyqtaryn bildirgen.
Olardyń bul qylyǵy úshin qazir jazalanbaǵanmen, áıteýir birde sazaıyn tartpaı qoımaıtynyn ashyna áńgimeleı kelip, Astanadaǵy iri-iri densaýlyq saqtaý mekemelerinde oryn alǵan olqylyqtarǵa toqtalǵan avtor: «Qazir olarǵa adamnyń ómiri túk emes, bul salany bıznes jasaýdyń quralyna aınaldyryp alǵan sabazdar aýyr syrqattardy jazýdyń ornyna aqshasy bar baıshykeshterdi emdeýmen shuǵyldanyp júr» dep aıyptaıdy.
Operasıadan keıin ishinde tyrtyq qalsa da, mundaı soraqylyqqa qyńq demesten júre beretin qazaq áıeliniń shydamdylyǵy qaıran qaldyrady. Mysaly, Ǵabıttiń aıtýynsha, nemisterde bul qylmys bolyp sanalady. Germanıada ıne salý, analız anyqtaý, kateter qoıý, naýqasty emdeýge qoldanylatyn em-domnyń bári dárigerdiń óz qolymen tyndyrylady. О́ıtkeni olarda bul adamǵa kórsetilgen qurmet bolyp esepteledi. Medbıkeniń jumysyn onda dárigerdiń ózi atqaratynyn estigende, «Apyr-aı, netken órkenıetti el edi!» dep biz de súısinip, damyǵan elderde medısına mádenıeti bizdikimen salystyrǵanda, qaı qyrqadan asyp ketkenin paıym-parqymyz jetkenshe biraz tuspaldap kórgenbiz.
«Men Germanıadan keıin jıirkenish týdyratyn mynadaı júıege eshqashan jumys istemeýge sheshtim. О́z aldyma kabınet ashyp, kelgen adamdardy qabyldaımyn. Hıdjama jasaımyn, ıne salamyn, áıteýir kúnimdi kórermin. Tipti qıyn bolyp ketip bara jatsa, jeke basymnyń máselesin rettep alǵan soń, Germanıaǵa qaıta kete salarmyn», degen erkin oıly azamattyń áreketin bir jaǵy qoldaǵanymyzben, ekinshi jaǵynan myna jaıt jаı elemeı qoıa salatyn nárse emes. Myqty, bilikti jas mamandar bulaı shetel asyp kete berse, elimizdiń keleshegi ne bolmaq?! Alaıda densaýlyq saqtaý salasynyń kóńilge kirbiń uıalatatyn kóleńkeli tustary ǵana áńgime arqaýyna aınalyp, al kúngeıi týraly aıtylmasa, bul ádildik emes qoı. Aq jeleńdi abzal jandardyń ishinde kásibı biliktiligine qosa, adaldyq týyn bıik ustaǵan, adamgershiligi mol, meıirim-shýaǵy shıpadaı jumsaq taǵylymdy tulǵalar qanshama!
Muny tilge tıek etip otyrǵan sebebimiz, jaqynda №6 qalalyq emhanaǵa baryp, otorınolarıngolog-dárigerge qaralýǵa týra kelgen. Sarbı Toqtarqyzy esimdi bilikti mamannyń eminiń arqasynda bir aptada saýyǵyp shyǵa kelýimiz bir jaǵy dáriger nusqaýyna saı em-dom qabyldaýymyzdyń nátıjesi desek te, ekinshi jaǵynan, bul jerdegi áńgimeniń tórkini múlde basqa máselege kelip tireletin tárizdi. Bir aýyz jyly sózdiń naýqas úshin qandaı ról atqaratynyn sonda aıqyn uǵa túsken jaıymyz bar. Aq jeleńdi abzal jannyń emin qabyldap júrgender onyń eńbegine sondaı rıza. Bul jetistiktiń syryna úńilip kórgenimizde, olardyń deni dárigerdiń óz kásibine adaldyǵyn, kóziniń meıirim shýaǵyna tunyp turǵanyn tilge tıek etken. Klara esimdi boıjetken: «Men dáriger kómegine alǵash ret júginip otyrmyn. Buryn olar týraly syrtynan túrli alyp-qashpa sózder estıtinmin. Biraq adamnyń bári birdeı emes degen sóz ras eken. О́z basym mundaǵy qyzmetkerlerge dán rızamyn. Kelgen sátte qaı-qaısysy bolsyn quraq ushyp turady. Ásirese S.Toqtarqyzyna rahmet. Júregi meıirimge toly mundaı jandardy kórgen sátte shirkin, barlyq dáriger osy kisideı bolsa ǵoı degen oıǵa beriletiniń ras» dep aq tilegin jetkizgen...


text:
Türkmenistanyň Prezidenti Indoneziýa Respublikasynyň Prezidentine gynanç bildirdi
Türkmenistanyň Prezidenti Gurbanguly Berdimuhamedow Indoneziýa Respublikasynyň Prezidenti Joko Widodo gynanç bildirdi
Türkmenistanyň Prezidenti Gurbanguly Berdimuhamedow Indoneziýa Respublikasynyň Prezidenti Joko Widodo ýurduň Lombok adasynda bolup geçen, adam pidalaryna we şikes ýetmelerine hem-de uly möçberli weýrançylyklara getiren ýertitremesi zerarly gynanç hatyny iberdi.
Türkmenistanyň Prezidenti şu agyr pursatda halkymyzyň we Hökümetiň adyndan, şeýle hem hut öz adyndan gurban bolanlaryň dogan-garyndaşlaryna we ýakynlaryna ýürekden gynanjyny hem-de medet beriji sözlerini beýan etdi, ejir çekenlere bolsa tiz wagtda sagalmaklary baradaky dileglerini aýtdy. (TDH)


text:
Türkmenistanyň Prezidentiniň Akhan diýen aty dünýä rekordyny goýdy
Türkmenistanyň Prezidentine hem-de dabara gatnaşyjylaryň ählisine Türkmenistanyň Prezidentiniň Ahalteke atçylyk toplumynyň Akhan diýen bedewiniň Ginnesiň rekordlar Kitabyna girizilendigi hakyndaky şahadatnama görkezildi
Türkmenistanyň Prezidenti Gurbanguly Berdimuhamedow tarapyndan başy başlanan “Amul — Hazar 2018” halkara awtoralliniň 15-nji sentýabrda tamamlanmagy mynasybetli Hazar deňziniň kenarynda geçen owadan dabaralaryň barşynda awtomobil ýaryşynyň ýeňijilerini sylaglamak dabarasyndan başga-da, taryha girjek ýene-de bir ajaýyp waka boldy.
Milli Liderimize hem-de dabara gatnaşyjylaryň ählisine Türkmenistanyň Prezidentiniň Ahalteke atçylyk toplumynyň Akhan diýen bedewiniň Ginnesiň rekordlar Kitabyna girizilendigi hakyndaky şahadatnama görkezildi. Şeýdip, atyň üýtgeşik ukyby resmi taýdan bellige alyndy — oňa iki aýagynyň üstünde çarpaýa galyp, 10 metri bary-ýogy 4,19 sekuntda geçmek başartdy. Ol şondan ozalky iň oňat netijäni gowulandyryp, bu täsin görnüşde täze rekord goýdy.
Bu rekordyň doly kanunalaýyklygyna eminlerden, ýagny öz döwründe ozalky gazanylan üstünligi bellige alan bütin dünýä meşhur neşiriň wekillerinden başga-da, Awazadaky baýramçylyga gatnaşan köp sanly tomaşaçylar hem göz ýetirip bildiler. Akhan duýgurlyk bilen hem-de mynasyp derejede tomaşaçylara baş egip, ýeňillik bilen yzky iki aýagynyň üstüne galdy hem-de şonuň ýaly dik ýagdaýynda belli bir aralygy ajaýyp ýöräp geçdi.
Haýran galan daşary ýurtly myhmanlar gören bu täsinligini dessine öz el telefonlaryna geçirmäge howlugyp, oturan ýerlerinden böküp galdylar. Dünýäniň dürli dillerinde hemme ýerden “Berekella!” diýen sesler eşidilip, haýran galmak duýgulary aýdyň ýüze çykdy. Ýöne, Akhanyň şeýle täsir galdyrýan ukyplary türkmenistanlylar üçin nähilidir bir geň-taňlyk bolup durmaýar, olar eger-de, bedewleri zehinli seýis terbiýelese, onda bu “ganatly” bedewleriň neneňsi deňsiz-taýsyz belentliklere göterilip biljekdiklerini örän oňat bilýärler. Akhanyň howandary bolsa döwlet Baştutanymyz Gurbanguly Berdimuhamedowyň hut özüdir. Hormatly Prezidentimiz başarjaň we tejribeli çapyksuwardyr, bu ugurda halypadyr, atçylyk sungatynyň janköýeri we oňa uly sarpa goýujydyr.
Bu rekord şeýle hem milli atçylygyň ajaýyp däplerini täzeden dikeltmek we nesilden-nesle geçirmek boýunça hormatly Prezidentimiziň ägirt uly yhlasly işleriniň netijelidiginiň ýene-de bir subutnamasy bolup durýar. Taryhçylar ahalteke bedewleriniň köpeldilmegi adamyň gönüden-göni gatnaşmagynda geçirilen ilkinji tohumlar diýip hasaplaýarlar. Arassa ganly bu atlaryň seçgiçiligi biziň eýýamymyza çenli baryp, üçünji müňýyllykda, Türkmenistanda Ahal sebitleriniň çäklerinde başlanypdyr. Şu ýerler hem türkmen atlarynyň adyny emele getiripdir. Ahalteke bedewleri häzire çenli beýleki toparlardan bolan tohumlaryň ganyny garyşdyrmazdan, özüne degişli topar arkaly köpeldilýär.
Ahalteke tohum atlarynyň şöhratyny gorap saklamak we artdyrmak işinde döwlet Baştutanymyzyň bahasyna ýetip bolmajak hyzmaty bardyr. Türkmenistan häzir tohum atçylygynyň halkara merkezine öwrülýär, biziň bedewlerimiz we çapyksuwarlarymyz bolsa daşary ýurtlarda geçirilýän iri gözden geçirişleriň, abraýly atçylyk sport ýaryşlarynyň we çapyşyklaryň ýeňijileri bolýarlar.
Hormatly Prezidentimiz Gurbanguly Berdimuhamedow tarapyndan döredilen “Galkynyş” milli at üstündäki oýunlar toparynyň bütindünýä sirk festiwallarynda yzly-yzyna gazanýan ajaýyp ýeňişleri munuň subutnamasydyr. Olaryň çykyşlarynda behişdi bedewleriň owadan haýbatly kaddy-kamaty hem-de ajaýyp başarnygy aýdyň ýüze çykdy. Bu bolsa seýisleriň yhlasly tagallalarynyň miwesidir.
Türkmenistanyň Prezidentiniň Ahalteke atçylyk toplumynyň Akhan diýen atynyň üstünligi türkmen bedewiniň keşbine ýene bir aýdyň öwüşgin, onuň baky ýitmejek şöhratynyň öwüşgin atýan täjine ýene bir merjen goşdy. Şeýle ebedi şöhrat gadymy asyrlarda peýda bolup, Ýer ýüzüne doldy hem-de bu gün döwlet Baştutanymyzyň tagallalarynyň netijesinde täze keşpde gaýdyp gelýär.
Bu ýakymly wakanyň — Akhanyň Ginnesiň rekordlar Kitabyna girizilendigi hakynda şahadatnamanyň gowşurylmagynyň milli Liderimiziň başyny başlan täsin taslamalarynyň biri bolan, tamamlanan “Amul — Hazar 2018” halkara awtoralliniň ýeňijileriniň hormatyna guralan dabara bilen gabat gelmeginiň özboluşly manysy bardyr.
Bu taslamanyň esasynda Beýik Ýüpek ýoluny täzeden dikeltmek maksady durýar. Bu ýoluň ösdürilmegine öz döwründe ahalteke bedewleri uly itergi berdiler. Şolaryň üsti bilen ada rowaýata öwrülen bu ýoluň täze ugurlary çekildi, söwda kerwenleri ýola salyndy, çaparlar ýollandy.
Şunda at türkmen üçin häzirki döwürdäki ýaly, diňe bir ondan-oňa gitmegiň serişdesi bolman, ol maşgalanyň bir agzasy hökmünde aýratyn alada bilen gurşalyp alyndy, ruhy taýdan ysnyşmaklyk emele geldi. Halk içinde: «At — kalbyň ganaty!» diýlip, ýöne ýerden aýdylmaýar.
Bu gün Beýik Ýüpek ýolunyň ugurlary boýunça demir ýol düzümleri we ulaglar geçýär, ýöne, bedewiň taryhy wezipesi unudylanok. Hormatly Prezidentimiz Gurbanguly Berdimuhamedowyň tagallalary bilen ajaýyp ahalteke atlaryna biziň buýsanjymyz artýar, döwlet Baştutanymyz olar üçin kämilligiň we şöhratyň täze gözýetimlerine tarap giň ýol açdy. (TDH)


text:
— At saklamak, onda-da, hakyky tohum ahalteke atynyň eýesi bolmak uly bagt hem-de jogapkärçilikdir. Ynsan gylykly, adam üşükli bedewlere çäksiz söýgiň, yşkyň bolmasa, bu ýeňil bolmadyk işe çörňeşeniň peýdasy ýok. Men hem kakam ýaly, köp ýyllap at yzynda gezdim. Şol sebäpli, ýatagymyzyň atsyz bolan wagty ýokdy —―diýip, Narkuly gürrüň berýär.
Gürrüňdeşimiz indi diňe bir Serdarabat etrabynyň Kölaryk geňeşliginiň Asudalyk obasynda däl, eýsem, welaýatymyzda tanalýan seýisleriň birine öwrüldi. Oňa şeýle tanymallygy Perzent atly ýyndam aty getirdi. Ol toplumda guralýan çapyşyklaryň köpüsinde üstün çykyp, arkasyna serpaýlar ýapyldy. Birki ýyllykda bolsa Narkuly Dorgyz atly ýaş gysragy edindi. Bu ýagdaý onuň ahalteke atlarynyň tohumçylygy bilen çynlakaý gyzyklanyp ugrandygyndan habar berýär. Munuň üçin ol ýurdumyzyň belli atşynaslary bilen köp gezek duşuşdy, olaryň maslahatlaryny diňledi. Dor gysragy hem şolaryň teklip etmegi bilen satyn aldy. Dorgyz ýaş bolsa-da, dyzlarynyň kuwwatly, aýaklarynyň ýüwrükdigini gatnaşan ilkinji çapyşygynda ynamly subut etdi. Indi ol welaýat aýlawynda tanalýan bedewleriň biridir. Muňa şu ýylyň golaýda badalga alan ýazky at çapyşyk möwsüminiň geçen tapgyrlary hem ynandyryjylykly şaýatlyk etdi: ol gatnaşan çapyşyklarynyň ählisinde bäsdeşlerinden ozup, pellehanadan ilkinji bolup geçdi.
Şu ýerde ýene bir zady nygtamak artykmaçlyk etmez. Atyň çykmagynda oňa erk edýän çapyksuwara hem köp zatlar baglydyr. Bu babatda at eýesiniň bagty getiripdir. Onuň ogly Durdymyrat Pirnazarow ýaş bolsa-da, eýýäm tejribeli we başarjaň çapyksuwar hökmünde tanalýar. Ol kakasynyň berýän maslahatlaryna eýermek bilen, atlarynyň üstün çykmagyny gazanýar. Narkuly, soňky döwürde atlaryny seýislemek işi bilen-de, esasan, oglunyň meşgullanýandygyny guwanç bilen aýdýar.
— Ilimizde ata döwlet, myrat hökmünde garalýar. Gözellikde, ýyndamlykda, gylyklylykda deňsiz-taýsyz gamyşgulak bedewlerimiziň gapylarymyzda kişňäp durmagyny gazanmak, olaryň gatnaşmaklarynda gyzykly we özüne çekiji çapyşyklary guramak boýunça hormatly Prezidentimiz uly tagallalar edýär. Munuň üçin hemmeler — atşynaslar-da, bedewleriň janköýerleri-de Gahryman Arkadagymyza köp-köp sagbolsun aýdýarlar. — Ajaýyp bedewlerimiziň baş sanyny artdyrmak, olaryň tohumlaryny gowulandyrmak üçin giň mümkinçilikleriň döredilýän şertlerinde has yhlasly we döredijilikli zähmet çekesiň gelýär — diýip, Narkuly Pirnazarow buýsanç bilen nygtaýar.


text:
Windows 10
Windows 10, Microsoft Korporasiÿsiÿasy tarapyndan işlenip düzülen kompÿuter işlediji sistemadyr(ulgamdyr). Ol Windows NT maşgalasyna degişli bir wersiÿadyr.2014-nji ÿylyñ Sentÿabr aÿyndan 2015-nji ÿylyñ iÿul aÿyna çenli beta test demosy(Build 2014) bilen test edilmek üçin halka hödürlendi. 1-nji Awgust 2015-de bolsa resmi bolup halka satyşa çykdy. Microsoftyñ 2014-nji ÿylda alan karary bilen, kompÿuterlerinde orginal Windows 7 we Windows 8.1 wersiÿasy bolan müşderiler, hiç hili pul tölemden onlaÿn Window 10 wersiÿasyny alyp bilÿärler.
Näme üçin Windows 10[üýtget | edit source]
2011-nji ÿyldaky Microsoft Worldwide Partner konferensiÿasynda Microsoft Mobaÿyl Tehnologiÿalary başlygy Andrew Lees "Biz gelejekde PC'ler üçin aÿry, sensorly telefonlar üçin aÿry, planşetler üçin aÿry bir sistema döretmegi planlamaÿarys, onyñ ÿerine hemmesinde bir wagtda işläp biljek ÿeke-täk sistema döretmegi planlaÿarys" diÿip belläp geçipdi. Leesiñ belläp geçişi ÿaly Windows 10, özünden öñki Windows sistemalaryndan tapawutlylykda PC kompÿuterler, sensorly telefonlar,planşetler, Xbox One, HoloLens we Surface Hub ÿaly birnäçe tehnologiÿalarda ulanylyp bilinÿär. Bulardan daşaryda Windows 7 we Windows 8.1 ÿaly sistemalar Windows XP ÿaly üstünlük gazanyp bilmedi we Microsoftda sistema bazarynda uly paÿ ÿitirmäne başlapdy. Windows 10 bilen Microsoft, täzeden sistema bazarynda uly satyşlar etmegi planlaÿar.
Windows 10-da näme üÿtgeşiklikler bar?[üýtget | edit source]
Sensorly ekrany bolan netbuklar üçin, el bilen ekrana ÿazgy ÿazma we şekiller çyzmak(we bulary MS One Noteda saklamak) Windows sistemasy üçin täze gelen üÿtgeşiklikdir. Window XP'däki ÿaly çep tarapyñ aşakgy burçyna "başlama meÿusy"(Start menu) goÿulandyr. Aÿry-aÿry işleri bir wagtda garyşdyrman işlemek üçin täze bir sahypada "Desktop" açyp bolÿandyr. İnternet Explorer Gözleg browseriniñ ÿerine täze Microsoft Edge browseri gelendir. Oÿun oÿnaÿan ulanyjylar üçin bolsa täzelenen DirectX 12 we WDDM 2.0 grafikalary bardyr. Bulardan daşary barmak yz we yüz şekli arkaly parol goÿma sistemasy hem bardyr. İñ esasy we täze üÿtgeşikligi bolsa "Cortana" adyndaky ses bilen işleÿan kömekçisidir. Bir zady telefonyñyzdan gözletmek islän wagtyñyz "Cortana" ny açyp şoña sesiñiz bilen aÿdyp gözletmek bolÿar(şu wagt az sanda dillerde gözledip bolÿar). Windows Media Center(Windows Media Player we ş.m) mediÿa oÿnatyjysynyñ ÿerine täze Windows DVD Player gelendir.
Näme üçin Windows 9 çykmady?[üýtget | edit source]
Microsoft, CEO Steve Ballmer wagtynda(2000-2014) durmuşa geçirilen birnäçe proÿektlerde üstünlük gazanyp bilmedi we biržadaky bahsy düşüşe geçdi. Windows Vista, Windows 7 we Windows 8.1 ÿaly sistemalar ulanyjylar arasynda nägilelige ÿol açdy. Microsoft esasanda garşydaşy Apple korporsiÿasy garşysynda paÿ ÿitirdi we ulanyjylar nazarynda "gowy marka" bolmakdan çykmana başlapdy. Täze CEO Satÿa Nadella Microsoftyn we Windows seriÿalarynyñ abraÿyny täzeden dikeltmek sözi bilen başa gelÿär. Nadella täzeden dikeltmek we markalaşmak üçin "9" ÿerine has gowy we göze hoş "10" sanyny ulanmagy saÿlaÿar.


text:
Türkmenistan we Ysraýyl Döwleti Aşgabatda syýasy geňeşmeleri geçirildi
Ysraýyl tarapynyň wekiliýetine bu ýurduň Daşary işler ministrliginiň Baş direktorynyň orunbasary Aleksandr Ben-Swi baştutanlyk etdi
2018-nji ýylyň 7-nji awgustynda Türkmenistanyň Daşary işler ministrliginde Türkmenistanyň we Ysraýyl Döwletiniň Daşary işler ministrlikleriniň arasynda syýasy geňeşmeler geçirildi. Ysraýyl tarapynyň wekiliýetine bu ýurduň Daşary işler ministrliginiň Baş direktorynyň orunbasary Aleksandr Ben-Swi baştutanlyk etdi.
Geňeşmeleriň gün tertibine laýyklykda, taraplar ähli ugurlarda, ýagny özaragatnaşyklaryň syýasy, sebitleýin we söwda-ykdysady ulgamlarynda ikitaraplaýyn bähbitli hyzmatdaşlygyň meselelerine garadylar. Taraplar özara gatnaşyklaryň ýygjamlaşýandygyny belläp, iki tarapa hem peýdaly hyzmatdaşlygy giňeltmegiň mümkinçilikleri, esasan hem innowasiýa, nou-hau we tehnologiýalar babatynda pikirler alyşdylar.
Geňeşmeleriň dowamynda ikitaraplaýyn gatnaşyklaryň mundan beýläk-de çuňlaşdyrmak baradaky meseleler ara alnyp maslahatlaşyldy. Hususan-da, taraplar halkara guramalaryň çäklerinde hyzmatdaşlyk etmek meselelerine we birek-biregiň başlangyçlaryny goldamak baradaky meselelere garadylar.
Söwda-ykdysady ulgamyndaky hyzmatdaşlyk barada aýdylanda, Türkmenistanyň geografiki ýerleşişini hem-de ýurduň tebigy baýlyklaryndan ugur alyp, taraplar nebitgaz pudagyna we oba hojalyk senagatyna aýratyn üns berdiler.
Ikitaraplaýyn syýasy geňeşmeleriniň ahyrynda taraplar iki ýurduň arasyndaky diplomatik gatnaşyklarynyň ýola goýulmagynyň 25- ýyllygynyň golaýlaşýandygyny ýatlap, bu sene bilen bagly ýörite çareleri gurnamak we geçirmek baradaky meseleleri ara alyp maslahatlaşdylar. (Türkmenistan DIM)


text:
Auditorlar, auditorçylyk guramalar we auditorçylyk işi bilen meşgullanmak isleýän fiziki şahslar!
Türkmenistanyň Maliýe ministrligi maliýe bazaryny kämilleşdirmek, telekeçilik işiniň çygryny giňeltmek we täze iş ýerlerini döretmek maksady bilen, Auditoryň hünär derejeli şahadatnamasyny almakda isleg bildirýänler üçin 2017-nji ýylyň 23-nji awgustynda seminar-maslahatyň geçirilýändigini habar berýäris.
Seminar-maslahat Aşgabat şäheriniň Arçabil şaýolynyň 156-njy jaýynda - Türkmenistanyň Ykdysadyýet toplumynyň binasynyň mejlisler zalynda sagat 15:00 başlanýar.
Habarlaşmak üçin telefonlar: 39-44-50, 39-45-03


text:
Aşgabatda ABŞ-nyň dollarynyň “gara bazar” kursy 11,0-11,3 manada çenli ýokarlandy.
Amerikan walýutasy soňky gezek 2017-nji ýylyň dekabrynda rekord derejede gymmatlady, şonda “gara bazarda” 1 ABŞ dollaryny 10,4 manada satyn alyp bolýardy. Dollaryň resmi kursy ozalkylary ýaly, $1 – 3,5 manat bolmagynda galýar.
Şunuň bilen baglylykda, “Türkmenistanyň Hronikasynyň” redaksiýasyna daşary ýurtlarda dowam edýän pul nagtlaşdyrmak kynçylyklary barada maglumatlar gelip gowuşýar. Belki-de şu faktyň özi hem dollaryň kursunyň ýokarlanmagyna sebäp bolandyr.
Gelýän maglumatlardan (hat awtoryň ýazyşy ýaly getirilýär):
“Täze ýyldan studentlere $1000 iberip boljagyny wada berdiler, emma fakt boýunça hiç zat we biz öz kartymyzdaky pullary hem kynlyk bilen çekýäris”.
“Näme üçin biz öz gazanan pullarymyzy çekip bilmeýäris, hökümet bolsa bu barada dymýar? Siz we siziň guramaňyz hökümet bilen bu barada hiç hili gürleşip bilmeýärmi? Olar näme üçin halky beýle köseýärler?”
“Tapgyr birnäçe gün bäri pul çekip bolmaýar, ýogsa bankda günde 50 dollardan çekip bolýar diýýärler. Eger puluňy bir gün alyp bolsa, indiki gezek diňe birnäçe günden alyp bolýar, galan wagtlar baglanýar. nagt däl pul meselesinde hem şol bir problema”.
“Iki hepdede 150$ nagt pul çekdim. Bankomatyň başynda her gün durdyk, emma şondan soň bolmady. 3 gezek $50-den pul çekdik. Magazinde diňe bir gezek 80 dollarlyk hasaplaşyk geçirip bildik”.
“Meniň pul geçirmek meseläm örän ýiti dur. Näme üçin men garyndaş däl adamlara pul geçirip bilmeýärin? Näme üçin şol bir meňzeş familiýa bolmaly? Mesele şunda, meniň enem keselledi, men onuň bejergisi üçin pul geçirip bilmeýärin (ol häzir reanimasiýada). Men onuň jorasyna pul geçirjek bolýaryn, emma enemiň jorasy maňa banka barandygyny, emma özüne hiç hili pul alyp bilmejegini aýdandyklaryny gürrüň berdi. Bu nähili eden-etdilik? Ahyrynda men aeroporta gidip, Aşgabada gidýän adamlardan eneme pul eltmeklerini soramaga mejbur boldum”.
ÇEŞME: TÜRTKMENİSTANYN HRONİKASY


text:
Bu gün Rossiýada geçirilýän Dünýä Futbol Çempiýonatynda geň wakalar boldy. F gruppasynda alty bala eýe bolan komanda Meksika üç bally Şwetsiýa bilen duşuşýarka, beýleki üç bally Germaniýa bilen nol bally Gündogar Koreýa duşuşdy. Ähtimallar oýlanylan-da, 1) Alty bally Meksika Şwetsiýa bilen deňeçere galsa F gruppasynda birinji ýere eýe bolup ýoluna ...
Awtor:
DrWaltBishop
(Wasýok)
|
Kategoriýa: Sport |
28.06.2018 02:01
Gyzgyn, Turkmence, Sosiyal, interaktiw, sayty, Turkmen, Türkmen, Türkmenistan, Turkmenistan, Türkmençe, Sosiýal, saýty
(#161)


text:
Birleşen Ştatlaryň gazna departamenti prezident Wladimir Putin bilen ýakyn ilteşikli 210 sany rus resmileriniň we milliarderleriniň gyzyklanma bilen garaşylan sanawyny çap edip, Kremli gahar-gazaba mündürdi.
30-njy ýanwarda ir ertir Waşingtonda neşir edilen we Kreml raporty diýip atlandyrylýan sanaw Orsýetiň 114 sany ýokary derejeli syýasy şahsyýetleriniň we 96 “oligarhyň” atlaryny öz içine alýar. Amerikan häkimiýetleriniň aýtmagyna görä, bular Putin bilen ýaranlykda bolup, ummasyz baýlyk toplapdyr.
Sanawa näresmi taýdan “Putin sanawy” we “Oligrahlar sanawy-da” diýilýär.
Raportyň özi sanksiýa girizenok. Prezident Donald Trampyň administrasiýasy häzirki wagtda Orsýetiň garşysyna täze sanksiýa girizmekçi däldigini Kongrese bildirdi.
Sanaw Putiniň kömekçilerinden we geňeşçilerinden 43 adamy, şol sanda onuň sözçüsi Dmitriý Peskowy, 31 sany kabinet ministrini, şol sanda premýer-ministr Dmitriý Medwedewi, şeýle hem daşary işler ministri Sergeý Lawrowy, ýokary derejeli kanun çykaryjylary we Orsýetiň aňtaw gulluklarynyň uly derejeli resmilerini öz içine alýar.
Sanawda Orsýetde giňden tanalýan gurply adamlar bilen birlikde, döwlet eýeçiligindäki kompaniýalaryň ýokary derejeli müdirleri, şol hatarda energiýa ägirdi Rosneftiň başlygy Igor Seçin, döwletiň kontrollygyndaky Sberbankyň başlygy German Gref-de bar.
Gazna departamenti: “Oligarhlaryň sanawyny kesgitlemekde ynamdar umumy çeşmelere görä, baýlygy bir milliard dollar ýa ondan ýokary diýip çaklanýan şahsyýetleri girizendigini ” aýdýar.
Ady sanawa goşulan beýleki oligarhlar Roman Abramowiç, Alişer Usmanow, Amerikanyň NBA basketbol toparynyň eýesi Mihail Prohorow, Oleg Deripaska, şeýle hem Kasperski laboratoriýasynyň gurujysy Ýewgeniý Kasperski dagy bar.
Orsýetiň premýer-ministriniň orunbasary Arkadiý Dvorkowiç sanawy Rus syýasatynda “kimler kim” diýen sanawdan tapawutly däl diýip ret etdi.
Parlamentiň ýokarky öýüniň daşary işler komitetiniň başlygy, Kremliň tarapyny çalýan kanun çykaryjy Konstantin Kosaçýew hem amerikan häkimiýetleri “Kremliň telefon kitapçasyny kopiýa edipdirler” diýdi.
CAATSA Kanuny
Kreml raporty Amerikanyň garşydaşlaryna sanksiýalar bilen garşylyk kanuny CAATSA laýyklykda, 29-njy ýanwarda Kongresiň garamagyna berildi. Çap edilen sanaw raportyň rejelenmedik nusgasy.
29-njy ýanwarda Peskow Birleşen Ştatlary sanawy 18-nji martda Orsýetde geçjek prezident saýlawlaryna garyşmak üçin ulanýanlykda aýyplady. Bu saýlawda Putiniň ýene bir alty ýyl möhlet bilen häkimiýet başyna gelerine şübhe edilenok. Oppozision syýasatçy Alekseý Nawalna saýlawa dalaşgär hökmünde gatnaşmaga ýol berilmedi.
“Biz munuň saýlaw wagtyna gabat getirilip, oňa täsir etmek üçin edilýän göni we açyk synanyşykdygyna ynanýarys” diýip, Peskow žurnalistlere aýtdy.
29-njy ýanwarda Birleşen Ştatlaryň döwlet departamenti kanun bilen baglanyşykda, ABŞ tarapyndan täze sanksiýalar girizilse, “onda ol ilkinji nobatda Orsýetiň goranmak we aňtaw gulluklary bilen iş salyşýan Orsýete degişli däl kompaniýalar barada bolar” diýdi.
Döwlet departamentiniň sözçüsi Heather Nauert Amerikan kanunynyň 2017-nji ýylda Orsýetiň goranyş senagaty bilen baglanyşykly milliardlarça söwdanyň öňüni alandygyny belläp: “Eger kanun işlese, onda belli kompaniýalara ýa şahsyýetlere garşy sanksiýa girizmegiň geregi bolmaz” diýdi.
Nauert 29-njy ýanwarda döwlet departamenti öz sanksiýalary hakda “öňünden maglumat berenok” diýip, täze sanksiýalary yglan etmedi, ol Kreml raportynda ady agzalýan adamlar hakda hem maglumat bermedi.
Nauert munuň deregine CAATSA “kanuny we onuň ýerine ýetirilmegi Orsýetiň goranyş söwdasyny bökdeýär” diýdi.
Trampyň tankydy
Tramp CAATSA kanununa gol çekende, ony “çynlakaý kemçilik” diýip tankytlapdy.
“Biz bu kanuny, Kongresde niýetlenilişi ýaly, Orsýete basyş etmek, onuň Ukrainadaky agressiýasynyň bizi aladalandyrýandygyny bildirmek üçin ulanýarys” diýip, Nauert aýtdy.
2017-nji ýylyň ýanwarynda Birleşen Ştatlaryň aňtaw gulluklary amerikada geçen prezident saýlawlaryna täsir etmek maksady bilen Putiniň propaganda kampaniýasynyň ýola goýulmagy barada buýruk berendigini kesgitländiklerini aýtdylar. Munda hem esasy maksat Birleşen Ştatlarda saýlaw prosesine bolan ynamy gowşatmak, Demokratik partiýanyň kandidaty Hillary Klintonyň abraýyny peseltmek we Trampyň ýeňiş şansyny gowulandyrmak bolupdyr.
2016-nji ýylda Amerikada geçen prezident saýlawlaryna Orsýetiň garyşyp-garyşmandygy barada Birleşen Ştatlaryň adalat ministrliginiň ýörite geňeşçisi Robret Mueller bilen Kongrese degişli üç topar biri-birinden aýrylykda derňew işlerini alyp barýarlar.
Tramp bu barada dildüwşük bolandygyny ret edýär. Putin hem, Amerikan resmileri ellerinde düýpli subutnamalaryň bardygyny aýtsalar-da, saýlaw prosesine garyşandygyny inkär edýär.


text:
7-nji sentýabrda, Ýapyk binalarda söweş sungaty boýunça geçiriljek V Aziýa oýunlarynyň başlanmagyna 10 gün galanda, Mary welaýatyndaky “galkynyş” gaz ýatagynda aziadanyň alawynyň otlanmagyna bagyşlanan dabara boldy. Türkmenistanyň prezidenti Gurbanguly Berdimuhamedow bu dabarany sportsmenler bilen Olimpiýa şäherçesindäki myhmanhanada, teleköpri ark...
Awtor:
nazaroff
(Talyp)
|
Kategoriýa: Habarlar |
10.09.2017 20:25
Gyzgyn, Turkmence, Sosiyal, interaktiw, sayty, Turkmen, Türkmen, Türkmenistan, Turkmenistan, Türkmençe, Sosiýal, saýty
(#61)


text:
Arkaba-arka gelýän kesbi-käre maşgaladaky ogullaryň barjasy-da telwas eýlär: ýöne ojak eýesi bu kesbi ata-baba dowamat nesibesi üçin ogullaryň has üşük-başarnyklysyna, ygrar-höweslisine ynanýar. Bütin ömrüne at seýisläp, bu käri kämillik derejesine ýetiren, diňe bir Gubadag etrabynda däl, eýsem, welaýatyň çäginde meşhur seýis hökmünde tanalan Öwez aganyň turuwbaşdan ogly Kakabaýa syny oturdy, bilýän zatlaryny oňa öwretdi. Meşhur seýsiň ýyndam atlary baradaky mahabatly gürrüňler has alyslara ýaýrady. Uly toýlary baglan bu ýyndam bedewleri bir görüp gitmek üçin bu ojaga gelýänlerem, olara hyrydarlyk edip, bahalaýanlaram az däldi. “Atyň belli bahasy bolýan däldir” diýip, seýis olary yzyna gaýtarardy. Gelen hyrydar kişiniň garasy ýitdigi, Öwez seýis ogluna tarap ündewli garardy: “Mähriň inip, söýgiň siňen atyňy başga birine bermeli däl — diýip, ol aýdardy — At senden gören mährini hijem başga ýerden tapabilmez”. Soň-soňlar, özbaşdak at bakyp, seýisläp ugran çaglary Kakabaý atasynyň bu sözleriniň manysyna düşündi.
Onuň Howandar diýen bir ajaýyp aty bardy, uly toýlarda öňüne at geçirmezdi. Ilerki obada ýaşaýan agasy howlynyň töründäki athana gelmesini ýygjamlaşdyrdy. Teýahyr göwnündäkini dile aldy: “Şu aty maňa beräýmel-ä sen”. Oňa kakasynyň sargydyny aýdyp gördi, emma sözi ýer almady. Agasy şol bir depen ýerini depdi durdy. Durmuşyň bu tapmaça misil öwrümine bir serediň: mizanyň sagynda höwrügen atynyň ykbaly, solunda bolsa, agasynyň hiç mahal tersan çözülmejek towakgasy. At janawar howlyň giň açylan derwezesinden idilip çykjak pursady boýnuny egreldip, gubarly gözlerini aýlady. Şol müddet seýsiň bütin endamy jigläp gitdi, her-nä syr bermedi. Aradan aý çemesi wagt geçdi, ol at toý mähellesiniň syn meýdanyna çykaryldy. Hemişe öňatly bolan ýyndam bedewiň aýak urşy egsildi, aýlawyň başy bolmady. Soňra ýene bir toýa eltip gördüler, ýene şol öňki heň gaýtalandy. Bir günem agşam agasy ýüzüni sallap geldi: “Inim, atyňy özüň bir görüp gaýdaweri, iýmekden-içmekden galyp barýa, delmuryp, ýatagyň gapysyna garap durşy oň”. Athana onuň golaý gelenini gören badyna at bar deramatyny jemläp, uly kişňedi. Kakabaý onuň alnyny sypady. Gamyşgulak bedewiň ýyly demi onuň ýüzüne çabrady. Seýsiň ahmyr kylyp, janawardan uzur sorap duran bu görnüşi agasyna täsir eden bolarly: ol uzak saklanyp bilmedi, bogazy dolup, ejizledi.
At deýin syzgyr jandar barmyka?! Aý ýarym jydalykdan soň özüni dürsän atyny seýis aýlawa alyp bardy. Atyny baýraga salmak, çapdyrmak niýeti ýokdy, diňe çapyşygyň şowhunyny görkezmek isläpdi. Atlar ula ugradylar. Ine, şol pille seýis atyň endamynyň ot ýaly lowlap ugranyny duýdy. Wagty bolanda guş uçsa, at çapsa ýagşy; ony bu şowhundan binesip kylmak ybaly däl. Kakabaý seýis bäşinji çapyşygyň yglan edilerine mähetdel atynyň sagrysyna ýuwaşja kakyp goýberdi, atçapar oglana uýany uzatdy. Toýnaklardan ot çykyp, gamyşgulaklar ýapyrylyp ugrady. Ol beýleki atlary bir boýun yzda galdyryp, pellehana ilkinji geldi.
Häzir bu atyň nesli Sakardag uly toýlaryň gelşigine, aýlawlaryň öňatlysyna öwrüldi. Bu at otuz çapyşykdan diňe üç sanysynda baýraksyz çykdy. Galan çapyşyklaryň barysynda ol esli öňe saýlanyp, birinji geldi.
Gubadag etrabynyň “Bereket” geňeşliginden Kakabaý Esenmyradowyň seýislik kesbi-kärinde şeýle wakalar az bolmady. Öz ömrüni bu käre bagyş eden ussat seýis bu günki gün atlary ösdürip ýetişdirmegiň inçe syrlaryny şägirtlerine öwredýär. Häzirki wagtda welaýat derejesinde geçirilýän uly toý-dabaralarda onuň ýyndam atlary aýlawlara goşulýar. Halkymyzyň asyrlaryň dowamynda kämilleşdirip, nusgalyk derejesine ýetiren seýisçilik kesbi-käri oňa at-abraý getirdi. Etrapda tutulýan toýlarda at çapyşygy geçirilýän bolsa, ondan hökman maslahat soraýarlar. Il-günüň beýemçisi bolmak, ýagşy sözüň, ýagşy işleriň bilen tanalmak ynsan durmuşyny bezeýän sypatlardyr.
— Bedew ata diňe ot-iým bermek ýeterlik däl — diýip, seýis aýdýar — Oňa ýyly mähir, arassa söýgi has zerurdyr. Adam bu syzgyr janawar bilen şeýle bir höwrügýär welin, bu duýgyny hiç bir zat bilen çalyşmak mümkin däl. Pederlerimiz ony syrdaş dosty, ýakyn gardaşy hasaplapdyrlar. Hon-ha, ol taýçanagyň şadyýan bökjekläp, çar ýana ýüz salşyny bir synlaň! Onuň bedeni berkäp, merdemlenýär. Keramatly diýip at goýduk oňa. Şapak ýerden göteriliberende, gezime çykarýaň welin, onuň reňki öwşün atýar. At ylahyň keramaty bilen ýaradylan jandar. Bir sereden adam ondan asyl gözüni aýryp bilmez. Gahryman Arkadagymyz sahawat-keremi bilen türkmen bedewiniň sarpasyny beýgeltdi, toýlarymyzyň ýaraşygy bolan ahalteke atlarynyň şöhratyny artdyrdy. Ýurdumyzyň ähli welaýatlaryndaky kaşaň atçylyk sport toplumlary behişdi bedewlere söýgüden hem guwançdan kemal bolan binalardyr. Kän atlary seýisledim, uly toýlary baglan bedewleri ýetişdirdim. Uly aýlawlara eltilip, saý-sebäp bilen goşulmadyk atlaryň arman edip, aglanyny gördüm. Adamyň iň wepadar ýoldaşy saýylan bedewleriň şular ýaly duýgurlygy haýran galdyrýar.
Maşgalamyzda ata bolan hormat-sarpanyň, söýginiň uludygyna begenýärin. Ogullarymyň hersi bir käriň eýesi. Maksat, Kuwwat işden geldikleri atlardan habar almaga howlugýarlar. Olara seýisçiligi öwredýän. Ata-baba kesp-käriňiň dowam etdirilýändigini görmek uly bagtdyr. Ynsan kalbyny bezeýän däp-dessurlarymyzy täze röwüşlerde dikeldýän, şeýle bagtyýarlygy peşgeş berýän hormatly Prezidentimize näçe alkyş aýtsaň azdyr. Gahryman Arkadagymyzyň janynyň sag, ömrüniň uzak, il-ýurt bähbitli işleriniň hemişe ileri bolmagyny arzuw edýäris!
Zemin üzre ýel deý süýnüp barýan bedew atlar bir enaýy ruhy joşgun, köňül baýlygyny eçilýär. At ynsan üçin döwletliligiň nyşany hasaplanýar. Onuň gadamy ýaraşan ýerine döwletlilik gonýar. Şeýle döwletli ýerde gurulýan toýlaryň sähedi hem bagty gowuşýar, düşümli bolýar diýlip, ýagşy yrym edilýär. Toý-baýramlaryň goşalanýan nurana döwrümizde dünýä meşhur bedewleri ösdürip ýetişdirmek sungatyny dowam etdirýän, onuň inçe tärlerini ele alýan ýaş seýisleriň hatarynyň köpelýändigi has guwandyrýar. Bu käri kämillik derejesine ýetiren Kakabaý Esenmyradow ýaly halypa seýisler bolsa, halk köpçüligine aýratyn şatlyk eçilýän toý-baýramly gözel görnüşleriň şowhun bezegini artdyrýarlar. At çapan ýerde bagt bar, bu şatlyga ulaşan halka ak bagt ýaraşýar.


text:
Şu günki günler Aşgabat şäherini abadanlaşdyrmak maksatly geçirilýan işleriň dowamynda, paýtagt şähermiziň A.Nyýazow şaýoly bilen Galkynyş köçesiniň aralygynda Türkmenbaşy şaýolynyň gündogar böleginde ýerleşýan ýaşaýyş jaýlarynyň arhytektura gurluşynyp könelendigi we şäheriň gözelligine kybapdaş dälligi bilen baglanşykly, ol jaýlar sökülip ýaşaýjylary Aşgabat şäheriniň Parahat-7 etrapçasynda täze gurulýan köpugurly ýaşaýyş jaýlary bilen üpjin edildi.
Aşgabat şäheriniň Parahat-7 etrapçasynda gurulýan köpugurly ýaşaýyş jaýlarynyň binagärlik nusgasy, owadanlygy, içinde ähli amatlyklrynyň bolmagy bilen özboluşlygy we aýratynlygy bilen tapawutlanýar. Bu etrapçada täze gurulýan çagalar bagy, orta mekdepler, çagalar sport meýdançalary, saglyk öýleri, awtoduralgalar hem özüniň gözelligi we gurluşyk aýratynlygy bilen tapawutlanýar. Parahat-7 etrapçasynda şu gurulýan binalaryň sazlaşykly ýerleşmegi hem döwlet tarapyndan halkymyzyň döwrebap durmyşda ýaşamagy üçin edilýan aladalarydygyny ýenede bir gezek subut etdi.
Täze ýaşaýyş jaýlaryna göçüp baran ýaşaýjylaryň şatlygynyň we minnetdarlygynyň çaksizligi olaryň ýuzlerinde peýda bolan mähirli ýylgyryşlarynda hem görmek bolýar.
Aşgabat şäheriniň Köpetdag etrabynyň
ýaşaýjysy, pensioner E. Nuryýewa
Paýtagtymyzyň ýaşaýjylary üçin edilýän öňden görjilikli aladalar
Şu günki günler Aşgabat şäherini abadanlaşdyrmak maksatly geçirilýan işleriň dowamynda, paýtagt şähermiziň A.Nyýazow şaýoly bilen Galkynyş köçesiniň aralygynda Türkmenbaşy şaýolynyň gündogar böleginde ýerleşýan ýaşaýyş jaýlarynyň arhytektura gurluşynyp könelendigi we şäheriň gözelligine kybapdaş dälligi bilen baglanşykly, ol jaýlar sökülip ýaşaýjylary Aşgabat şäheriniň Parahat-7 etrapçasynda täze gurulýan köpugurly ýaşaýyş jaýlary bilen üpjin edildi.
-
Jeksparro
2 months ago
- Temany okap bolanoklaý. Böküp dur. Biri uzyn biri gysga suratlar sebäpli...
-
Jeksparro
2 months ago
- Şular yaly bökdürýän tema açmañ okap bolanok...


text:
Gürjüstanyň öňki prezidenti we Ukrainanyň oppozision lideri Mihail Saakaşwili öz tarapdarlarynyň ony Kiýewde tussaglykdan boşadanlaryndan soň häkimiýetlere garşylyk görkezmegi wada berdi.
6-njy dekabrda özüni häkimiýetleriň eline tabşyrmak boýunça kesgitlenen möhletiň dolmagynyň öňüsyrasyda Saakaşwili parlamentiň öňünde ýerleşýän protestçileriň lagerinde tarapdarlarynyň öňünde eden çykyşynda özüniň boýun bolmajagyny aýtdy.
“Men derňewçiler bilen bu ýerde lagerde gepleşmäge taýýar” diýip, Saakaşwili aýtdy.
5-nji dekabrda prokurorlar Saakaşwiliniň häkimiýetlere boýun bolmagyna 24 sagat berdiler. Saakaşwiliniň çykyşy 6-njy dekabrda Kiýewde parlamentiň golaýynda milli polisiýanyň we protestçileriň arasynda çaknyşygyň yzýanyna gabat geldi.
Polisiýanyň Saakaşwilini gözläp çadyrlary barlanlarynda dörän çaknyşyklarda azyndan dört polisiýa işgäri ýaralandy. Protestçiler dokuz aktiwistiň ýaralanandygyny habar berdiler.
Ukrainanyň häkimiýetleri 5-nji dekabrda öz öýünde tussag edilen Saakaşwiliniň tarapdarlary tarapyndan boşadylmagynyň yzýany ony gözlemegi tabşyrdylar.


text:
NATO-nyň Baş sekretary Stoltenberg Ankarada türk ýolbaşçylar bilen duşuşyk geçirýär
NATO-nyň Baş sekretary Ýens Stoltenberg Türkiýäniň Milli Goranmak ministri Nurettin Janikli tarapyndan harby dabara bilen garşylandy
Iki ýolbaşçy dabaradan soň toparara gepleşikler geçirdiler.
Nurettin Janikli duşuşykdan ozal NATO-nyň Baş sekretaryna: “Terrora garşy göreşde bildirýän düşünjeliligiňiz we goldawyňyz üçin minnetdarlyk bildirýäris” diýdi.
Harby dabarada “Salam esger” diýip salam beren Ýens Stoltenberg hatyra depderine gol çekdi.
Dabaradan soň ministr Janikli we Stoltenberg ikiçäk we toparara gepleşikler geçirdiler.
Ýens Stoltenberg soň bolsa Daşary işler ministri Mewlüt Çawuşogly bilen duşuşyk geçirdi.
Gepleşigiň barşynda terrora garşy göreş, Türkiýäniň Ýaragly güýçleriniň Siriýanyň Afrin sebitinde ekstremist terror guramasyPKK/KCK/PÝD-ÝPG we DAIŞ-e agza terrorçylary täsirsiz ýagdaýa getirmek, sebitiň dost we dogan halkyny basyşdan we zulumdan halas etmek maksady bilen 20-nji ýanwarda başladan Zeýtun şahajygy operasiýasy, Türkiýe-NATO gatnaşyklary, 2018-nji ýylda Brýusselde geçiriljek ýokary derejeli maslahat we sebitleýin meseleler ara alynyp maslahatlaşyldy.
Saparyň çäginde ABŞ-nyň, Fransiýanyň we Britaniýanyň Siriýada Asada bagly güýçlerine garşy operasiýasy hem ara alynyp maslahatlaşyldy.
Ýens Stoltenberg Türkiýäniň Prezident Rejep Taýýip Erdogan tarapyndan hem kabul ediler.


text:
Türkmenistanyň Döwlet daşary ykdysady iş banky öz müşderilerine dil üsti bilen 13-nji dekabrdan başlap adaty raýatlaryň aýda diňe 500 amerikan dollaryny satyn alyp biljegini duýdurdy.
Mundan ozal Azatlyk Radiosynyň Stambuldaky çeşmeleri noýabr aýynyň ortasynda daşary ýurtlardaky käbir türkmen raýatlarynyň kartlarynyň nagt we nägt däl amallara ýapylandygy barasynda maglumat beripdi. Golaýda bolsa Azatlyk Radiosynyň Stambuldaky çeşmeleri käbir türkmen raýatlarynyň plastik kartlarynyň çäklendirilen möçberde daşary ýurtlarda nagt amallara açylandygyny, ýöne ol kartlaryň nagt däl amallara henizem ýapykdygyny mälim etdi.
Eýsem, Türkmenistanda pul barasynda yzgiderli üýtgeýän ýagdaýlar daşary ýurtlardaky türkmenleriň durmuşyna nähili täsir ýetirýär? Daşary ýurtlara söwda gatnaýanlar, zähmet migrantlary we daşary ýurtlarda okaýan türkmen studentleri nähili pul kynçylyklary bilen ýüzbe-ýüz bolýarlar?
Azatlyk Radiosy "Dünýä türkmenleri" gepleşiginiň bu sanyny türkmenistanly raýatlaryň daşary ýurtlarda başdan geçirýän pul problemalaryna gönükdirýär.
Gepleşigi diňläp, bu temadaky pikirleriňizi we tejribeleriňizi aşakdaky foruma teswir görnüşinde ýazyp bilersiňiz.


text:
ABŞ Eýranda hökümetiň“parahatçylykly çalşyrylmagyna” çagyrsa-da, Eýranyň polisiýasy Tähranda we ýurduň günbataryndaky Kermanşah şäherinde onlarça demonstrasiýaçyny tussag edip, protestçilere täze ýörişleri geçirmezligi duýdurdy
Bahalaryň galmagyna garşy girişilen ýöne soňlugy bilen syýasy äheňe öwrülip, Eýranyň dürli şäherlerine tutaşan protest çäreleriniň ikinji gününde, ýagny 29-njy dekabrda Tähran welaýatynyň häkiminiň orunbasary Mohsen Hamadani döwlet mediasynda çykyş edip, ýurduň kanun goraýjy edaralarynyň mundan soňky gurnaljak üýşmeleňlere garşy berk çäre görjekdigini aýtdy.
“Beýle protestleriň geçirilmegine rugsat rugsat berilmedi” diýip, ol aýdypdyr.
Eýran häkimiýetleriniň duýduryşlaryna garamazdan, ABŞ-nyň Döwlet departamenti we Ak tam beýanat ýaýradyp, protestçileriň tussag edilmegini ýazgardy we olaryň söz azatlygyna rugsat berilmegini talap etdi.
“Eýranda korrumpirlenen režimden doýan we režimiň halkyň baýlyklaryny daşary ýurtdaky terrorçylara akdyrmagyndan nägile protestçiler parahatçylykly demonstrasiýa çärelerini guraýarlar diýen habarlar gelip gowuşýar” diýip,Ak tamyň metbugat wekili Sarah Sanders aýtdy.
“Eýranyň hökümeti öz halkynyň hukuklaryna, şol sanda olaryň özlerine beýan etmek hukuklaryna sarpa goýmaly. Bütin dünýä synlaýar” diýip, ol belledi.
Döwlet departamentiniň metbugat wekili ABŞ-nyň döwlet sekretary Reks Tillersonyň “Eýranda hökümetiň parahatçylykly çalşyrylmagyna ýol açyp biljek elementler” diýip häsiýetlendiren toparlara onuň goldaw bermäge çagyrandygyny mälim etdi.
“Biz ähli döwletleri Eýranyň halkyna arka durmaga we adamlaryň öz ýönekeý hukuklaryny, şeýle-de olaryň korrupsiýanyň soňuna çykylmagyny talap etmeklerini aç-açan goldamaga çagyrýarys” diýip, Döwlet departamentiniň metbugat wekili Hezer Nauert aýtdy.
Eýranyň dini wekilleri hem protestçileri belli bir derejede ruhlandyrdy.
“Olaryň protestleri, şeýle-de beýleki adamlaryň bahalaryň galmagyna reaksiýa görkezmekleri gürrüňsiz adalat” diýip, Eýranyň ikinji iň iri şäheri bolan Maşadyň orta derejeli din resmisi Ahmad Alam al-Hoda aýtdy. Protestler 28-nji dekabrda Maşatda başlady.
Ýöne bu protestler “duşmançylykly media iýmit hödürläp, pitneçiligi propaganda edýän bolaýmasyn” diýip, al-Hoda sorag berýär. Bu terminler köplenç ýurtda garaşsyz media serişdeleri agzalanda ulanylýar.
Maşadyň Rewolýusion sudunyň başlygy Hosseýin Haýdari: “Biz protestlere adamlaryň hukugy hökmünde garaýarys, ýöne eger-de käbir adamlar bu duýgulardan hyýanatçylykly peýdalanyp, täze tolkun başlatsabiz garaşmarys, göni garşy çykarys” diýdi. Beýle kommentariý ozal görlüp-eşidilmedik ýagdaýdy.
Beýleki ruhanylar protestleri “yslama gabat gelmeýär” diýip ýazgardylar we olaryň arkasynda Ysraýylyň we Birleşen Ştatlaryň durandygyny aýtdylar.
Ýöne Eýranyň sürgündäki ozalky şazadasy Reza Pahlawi demonstrasiýaçylara ýüzlenip “Bu nägilelik Eýranda teokratiýanyň ýykylmagynyň milli talapdygyny görkezdi” diýdi.
29-njy dekabrda “Fars” we “Mehr” ýarym-resmi habar agentlikleri Kermanşahda ýörişe gatnaşyp, “syýasy tussaglar azat edilmeli”, “ölüm ýa-da azatlyk” diýip gygyrýan 300-e golaý adamy polisiýanyň dargadandygyny habar berdi.
Tassyklanmadyk maglumatlara görä Kermanşahda geçirilen demonstrasiýalarda 29-njy dekabr güni 50 çemesi adam tussag edilipdir. Şondan bir gün ozal Maşatda ýüzlerçe adam bahalaryň galmagyna garşy syýasy şygarlar aýdyp, protest çäresini geçirdiler.
Sosial mediada peýda bolan bir wideoda Kermanşahyň merkezindäki Azadi skwerinde “Diktatora ölüm”, “Halk garyp düşdi; lider özüni Hudaý ýaly alyp barýar” diýip gygyrýan protestçiler görkezilýär.
Protestçileriň şygarlarynda ady agzalmazdan ýokary lider Aýatolla Ali Hameneýi bilen prezident Hasan Rohani nyşana alnana meňzeýär.
Başga-da birnäçe şäherlerde, şol sanda Raştda, Ahwazda, Gazwinde, Komda, Yspyhanda we Hamadanda şuňa meňzeş protest çäreleriniň geçirilendigi habar berildi.
Döwlet mediasy Tähranda birugsat geçirilen üýşmeňlere gatnaşýan 40-a golaý adamyň tussag edilendigini Hamadanä salgylanyp habar berdi.
Hamadani Maşatda turan protestleriň fonunda kanun goraýjy gulluklaryň islendik ýygnanyşyga garşy berk çäre görjekdigini aýdypdyr.
Eýranda syýasy ýörişlere örän seýrek ýagdaýda duş gelse bolýar, ýöne ykdysady ýagdaýlar, şol sanda iş orunlarynyň kemeldilmegi, aýlyklaryň gijikdirilmegi we bahalaryň aşa galmagy sebäpli demonstrasiýalar häli-şindi geçirilip durulýar.
“Fars” habar agentligiMaşatda 28-nji dekabr güni geçirilen protestlerden soň polisiýanyň 52 adamy tussag edendigini habar berdi. Ýarym resmi “Ilna” habar agentligi 28-nji dekabrda Neýşaborda, Kaşmarda, Ýaztda we Şahrotda kiçi gerimli protestleriň geçirilendigini habar berdi.
Sosial mediada Maşatdan paýlaşylan wideolarda protestçiler “Diktatora ölüm”, “Ruhani ölsün” diýip gygyryşýarlar, polisiýa bolsa ýygnananlary dargatmak üçin suw toplaryny ulanýar.
Ýygnananlardan käbirleri “Siriýany öz gününe goý, biz hakda oýlan” diýip, Eýranyň Siriýanyň prezidenti Başar al-Assada harby we maliýe goldawyny bermegini ýazgardylar. Assadyň hökümet güýçleri bilen onuň garşydaşlarynyň arasynda dowam edýän uruşda ýüzmüňlerçe adam wepat boldy.
Eýranyň döwlet eýeçiligindäki “IRNA” habar agentligi protestler barada Maşadyň häkimi Rahim Norouzianyň “şäherde ‘Bahalaryň galmagyndan nägile’ şygary astynda gurnalýan bikanun ýygnanyşyk geçirilýär” diýendigini habar berdi.
Rohaniniň ýarany wise-preziddent Eşak Jahangiri prezidentiň barlyşyksyz garşydaşlarynyň Maşatda protest çärelerine başlan bolmagynyň mümkindigini aýtdy.
Jahangiri “IRNA” habar agentliginde eden çykyşynda: “Haçan-da sosial ýa-da syýasy hereketlenmeler köçede başladylsa, olaryň arkasyndaky güýçler soňlugy bilen hereketlenmelere gözegçilik edip bilmeýärler” diýdi.
“Şeýle hadysalaryň arkasyndaky güýçler öz gazan çukurlaryna özleri düşýär. Beýle etmek bilen olar hökümeti ynjydarys öýdýärler” diýip, ol duýdurdy.
Eýranda zerur harytlaryň bahalary, şol sanda ýumurtganyň bahasy soňky wagtlarda 40 göterim gymmatlady.
Eýranyň Merkezi banky ýurtdaky inflýasiýa görkezijisi 10 göterim diýýär.
Rohaniniň gazanan iň esasy üstünliginiň, ýagny 2015-nji ýylda Eýranyň jedelli ýadro programmasynyň togtadylmagynda sanksiýalaryň esasy bölegini ýatyrýan halkara ylalaşygyň höziri entek doly göze ilenok ýöne hökümet ýakyn wagtda ösüşiň boljakdygyny aýdýar.
Eýranyň Statistika merkezi ýurtdaky işsizligiň derejesiniň12.4 göterimdigini aýdýar. Bu görkeziji geçen ýyla garanyňda ýurtda işsizligiň 1.4 göterim ýokary galandygyny aňladýar. Eýranyň 80 million ilatynyň takmynan 3.2 milliony işsiz.


text:
Gahryman gyz Saba Gülüň kyssasy2
Bu waka oglan bolasy gelýän bir gyzyň başdan geçirmeleri bilen başlady.
1990-njy ýyllarda “Talyban” tarapyndan dolandyrylan Owganystandaky gyzlardan tapawutlylykda, Azada Han başy açyk gezýärdi. Ol adyny hem Azat diýip üýtgedi, saçyny hem oglanyňky ýaly edip deňletdi, oglanyň eşigini geýdi. Ol bu zatlaryň ählisini mekdebe gatnap bilmek üçin edipdi.
Günorta Aziýada bilim boýunça iş aly barýan “Barakat” guramasynyň ýolbaşçysy Arti Pandeý 2008-nji ýylda Owganystanyň demirgazygyndaky Farýab welaýatynda Azada duşýar. Ol şonda Azadanyň kakasy Kamiliň gyzlaryň bilim almagyna beren goldawy üçin “Talyban” tarapyndan öldürilişi barada eşidýär.
Soňra Birleşen Ştatlaryň Massaçusets Tehnologiýa Institutynyň (MIT) Biznes fakultetinde Arti Pandeý Azadanyň başdan geçirenlerini studentlere gürrüň berýär. Şol wagt studentleriň arasynda pakistanly gyz Saba Gül hem otyrdy. Ol şonda bilim almak üçin öz kimliginden geçip, durmuşyny töwekgelçilige salan gyzyň gaýduwsyz göreşini göz öňüne getirýär, oňa nebsi agyrýar.
“Şol gije otagyma gelip, “Google” arkaly Azada barada makala gözledim. Ahyryn “New York Times” we “Boston Globe” gazetlerinden iki sany makala tapdym. Azadanyň başdan geçirenleri baradaky makalalary okadym. Özüne çekiji bu gyz bilen ýa-da şeýle wakalary başdan geçirýän beýleki müňlerçe gyzlaryň islendik biri bilen duşuşmagy arzuw etdim” diýip, Gül aýdýar.
Dört aý soň Saba Gül Pakistanyň demirgazygyndaky Attok şäherine barýar. Bu ýerde Arti Pandeýiň “Barakat” atly guramasy 1979-njy ýylda Owganystanda turan Sowet urşundan bosup gaýdan 30 müňe golaý owganystanlylar üçin üç sany mekdep açypdy. Şol bosgunlaryň arasynda uruş turmazdan öň Owganystanda ýaşan etniki türkmenler hem bardy.
“Meniň ünsümi çeken zat – garyplykdan ýaňa hor-homsy bolan ýetginjek gyzjagazlar mekdebe gatnamagyň deregine haly dokap, zähmet çekmeli bolýardylar. “Barakat” guramasynyň mekdepleri üçin hiç hili okuw tölegi ýok hem bolsa, başlangyç mekdebe gatnaýan gyzjagazlar bilen orta mekdebe gatnaýanlaryň sanynyň arasynda uly tapawut bardy” diýip, Saba Gül ýetginjek gyzlaryň eklenç üçin zähmet çekmeli bolandyklaryny aýdýar.
Şonda gyzjagazlaryň ejeleri öz eklenç çeşmelerini halydan gelýän girdejä baglandyklaryny aýdyp, öz ýagdaýlary barada janygyp gürrüň berýärler. “Meniň elim daňylgy” diýip, ol eneleriň biri aýdýar. “Maňa gyzlarymyň gazanýan puly gerek. Emma men her gezek olaryň öz näzijek barmajyklary bilen haly dokaýyşlaryny görenimde ýüregim gyýylýar”.
Bu ýagdaýdan çykalga tapmak üçin, 2009-njy ýylyň oktýabr aýynda Saba Gül BLISS atly (Business and Life Skills School) mekdep açýar. Ol bu mekdep üçin başlangyç maliýe kömegini MIT IDEAS bäsleşiginden, şeýle hem maşgalalaryň zähmete derek bilime ýykgyn etmegine şert döredýän MIT-niň Ösüş we Telekeçilik boýunça Legatum Merkezinden alýar. Meýilleşdirilişine görä, soňra bu mekdep zähmet sapaklarynda öndürilýän önümleriň söwdasy arkaly öz-özüni ödemelidi.
Taslamanyň synag tapgyrynda aglabasy türkmenlerden ybarat bolan 38 sany ýetginjek gyz mekdepden soň bir sagatlyk zähmet sapagyna gatnamaga başlaýar. Bu sapaga gatnaşmaklary üçin, olara okuwa gatnamagyň deregine haly dokap gazanjak pullaryndan köpräk tölenýär. Bu ýerde gyzlara nagyş çekmek, keşde etmek we tikin-çatyn öwredilýär. Işlenip taýýarlanan matalar bolsa moda ýykgyn edýän sumkalary ýasamak üçin Karaçä we beýleki şäherlere ugradylýar.
YouTube: Saba Gül telewideniýedäki mahabatda çykyş edýär.
Şondan bir-iki ýyl soň Saba Gül we pes girdejili gatlakdan gelen zenanlara iş orunlaryny döredip, döwrebap önümleri öndürýän BLISS Pakistanyň sosial telekeçileriniň arasynda dillere dessan bolýar, habar beriş serişdeleriniň üns merkezine düşýär, uly kompaniýalar öz önümlerini we hyzmatlaryny mahabatlandyrmak üçin Saba Güle ýüz tutup başlaýarlar.
BLISS-iň berýän maglumatlaryna görä, häzir dünýäde 250 million adam geýim senagatynda işleýär, şolaryň 75 prosenti bolsa ösüp barýan döwletlerde ýaşaýarlar. Emma bu pudak dünýäde iň köp sosial we daşky gurşaw kemsitmelerini başdan geçirýän iň erbet 2-nji senagatdyr. BLISS bu statistikany üýtgetmegi, garyplygy biznesiň kömegi bilen ýeňip geçmegi baş maksat edinýär.
YouTube: Saba Gül TEDx-de çykyş edýär.
Lahorda doglup, şol ýerde önüp-ösen Saba Gül inženerlikden sosial telekeçilige geçmezden öň MIT-den iki sany ylmy dereje aldy. Ol BLISS ugrunda işläp başlamak üçin Pakistana göçmezden öň Kaliforniýa ştatyndaky “Silicon Valley” tehnologiýa merkezinde işledi. Ol häzir ähli wagtyny zenanlaryň güýjüne güýç goşmaga sarp edýär. BLISS bolsa onuň göz guwanjydyr.
“Manyly hereket edýän adamlar özlerini dünýä görä sazlaýarlar, manysyz hereket edýän adamlar bolsa dünýäni özlerine görä sazlaýarlar. Şonuň üçin, ähli ösüşler manysyz hereket edýän adama baglydyr”. Londonyň ykdysadyýet mekdebiniň (London School of Economics) düýbüni tutujylaryň biri bolan irlandiýaly Jorj Bernard Şowuň bu aýdanlary bolsa Saba Güle ylham berýän sözleriň biridir.


text:
Aýyň Soragy
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler
Awgust aýyndaky bäsleşigimiziň soragy şeýle. 2017 Kerleriň Olimpiadalary haýsy şäherde geçirildi?
- Stambul
- Samsun
- Adana
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler. Jogaplaryńyzy awgust aýynyñ 31-ne çenli internet, faks ýada poçta arkaly biziñ salgylarymyza ugradyp bilersiñiz.
Biziñ internet salgymyz turkmen@trt.net.tr
Faks nomerimiz: 90- 312 4633454
Hat salgymyz PK 333, 06443 Ýenişehir Ankara,Türkiýe
Size üstünlik arzuw edýäris.


text:
2019-njy ýylda TOPH taslamasy durmuşa geçirilenden soňra, gaz şeýle hem turba geçiriji arkaly Owganystanyň sarp ediş merkezlerine hem geçiriler. Bu barada Owganystanyň TOLO news habarlar saýty belleýär.
Hususan-da, ýurduň Şahtalar we nebit ministrligine (MoMO) salgylanyp bellenilişi ýaly, TOPH taslamasynyň durmuşa geçirilip başlanmagy bilen Owganystanyň hökümeti 2018-nji ýylda ýurtda Hyrat, Kandagar we Gilmend welaýatlarynda üç sany hereket edýän merkez döreder. Bu merkezler taslama boýunça gazyň owgan halkyna ýaýradylyşyna gözegçilik ederler.
Şol bir wagtda ykdysady teswirleýjileriň birnäçesiniň belleýşi ýaly, hökümet ilaty ýeterlik mukdarda gaz bilen üpjün etmek üçin ýurtda TOPH taslamasyny durmuşa geçirmek boýunça zerur çäreleri görmeli.
«Üç ýerde operatiw-gaz paýlaýjy merkezler dörediler. Bu merkezler gazy ulgamlaýyn paýlarlar» - diýip Şahtalar we nebit ministrliginiň metbugat-gullugynyň wekili Abduldader Mutfi aýtdy.
Şol bir wagtda ykdysady teswirleýjiler adamlaryň taslamadan ýeterlik mukdarda gaza mümkinçilik almagy üçin has amatly hem-de işjeň maksatnamany düzmegi soradylar.
TOLO news-yň ýatlap geçişi ýaly, TOPH gaz geçirijisiniň Owganystanyň çäklerinde praktiki işleri 2018-nji ýylda başlanar, taslama 2019-njy ýylda ulanyşa girizler.
1814 kilometrlik turba geçiriji Türkmenistanyň gaz ýataklaryndan başlap, Owganystanyň we Pakistanyň üsti bilen Hindistana barar. Ol «Galkynyş» gaz käninden gözbaş alar.
Owganystanda TOPH turba geçirijisi Günbatar Owganuystanda Kandagar — Hyrat uly ýolunyň boýunda gurlar, soňra Lwettanyň we Multanyň üsti bilen Pakistanda gurlar. turba geçirijiniň ahyrky nokady Pakistan bilen Hindistanyň serhedinden uzakda bolmadyk hindi şäheri Fazilka bolar.


text:
Türkmenistanyň çakylygy boýunça Aşgabada baran Garaşsyz döwletleriň arkalaşygy (GDA) guramasynyň missiýasy ýurduň prezidentlik saýlawlaryna gözegçilik etmek işine başlady diýlip, media serişdelerinde habar berildi.
GDA-nyň missiýasynyň synçylarynyň Türkmenistanyň Merkezi saýlaw komissiýasynyň ýardamy bilen Aşgabatda öz ştabyny açandygy aýdylýar.
Türkmenistanyň prezidentlik saýlawlary 12-nji fewralda geçiriler.
Türkmenistanyň 2016-njy ýylda kabul edilen Baş kanuna laýyklykda prezident ýedi ýyllyk möhlet bilen saýlanýar. Merkezi saýlaw komissiýasy jemi 9 dalaşgäri hasaba aldy. Saýlawlara birinji gezek üç syýasy partiýanyň dalaşgärleri gatnaşýarlar. Demokratik partiýasyndan ýurduň häzirki prezidenti Gurbanguly Berdimuhamedow prezidentlik wezipesine üçünji gezek dalaş edýär.


text:
ADAM ÖMRÜNIŇ MAZMUNY
Ýazylan wagty: 14 мая 2018 Ýazan Mayichka
ADAM ÖMRÜNIŇ MAZMUNY Adam özüniň şahsy dünýasindäki mümkinçiliklerini ähli ýerde ulanyp bilýär. Sportuň her hili görnüşleri bar. Biziň türkmen halkymyz hem milli göreşleriň müňlerçe tilsimlerini asyrlaryň dowamynda saklap, ine.şu günlere ýetirdi. Dogry, her bir halkyň öz göreş tärleri bolup, şolaryň içinde iň nepisleri, owadanlary, halkyň aňynda orun tapanlary saklanyp galypdyr. Ähli halklar medeniýetini kämil saklamakda sportuň görnüşlerine-de çuň sarpa goýupdyrlar. Sebäbi ähli zat gözbaşyny saglykdan alyp gaýdýar. Biziň halkymyzda dünýäniň ruhy medeniýetine goşulan bir ajaýyplyk bar. Ine, „Ruhyýet näme?” diýlip sorag berlende, elbetde, ruhyýetiň sagdyn hem berk beden, şonuň netijesindäki iň çylşyrymly filosofiýa erk edip bilýän adamzat aklydygyny aýtmak boljak. Adamzadyň ruhy hem beden taýdan sagdyn bolmagy biziň, bütin ynsanýetiň aladasy. Adamzat, adamzat! Seniň göre-göre gelýän tebigata uygunlan teniň kämillige haçan ýeterkä? Megerem, saňa kämilligiň aňry çetine ýetme ýok! Kämillik bir giden umman. Sen öz kämil däldigiňi göz ýetirdigiňçe, gaýta beter kämillige dyzaýarsyň. Dogry hem edýärsiň. Kämillik – öz kämil däldigiňe ýene bir gezek göz ýetirmek. Diýmek, seniň ruhy dünýäň ummany, sagdyn bedeniň sazlaşygy täze-täze ýollara ymtylýar. Seniň kämilligiň – menzilleriň kämilligi. Saýlan käriň, tebigatyň sazlaşygy. Şonuň üçinem, sport dünýäsinden daşda bolmarsyň, sen tebigata öz mähriban nazaryň, sagdyn bedeniň bilen sazlaşmalysyň, garyşmalysyň, gatyşmalysyň. Öňräk sport mugallymlarynyň biri bilen gyzgyn söhbetdeşligi gurnadyk. Şonda sport meselesinde birnäçe pikirleri orta atyldy. Sebäbi bir-iki ýyllykda „Genileriň ýaşlygy bolmaýar?” atly makala bilen gazetde çykyş edilende, ýapon metodikasynyň bize ýakyn taraplary barada düýpleýin gürrüň edildi. Onuň esasy sebäbi beden terbiýesiniň inçeligi, sportuň biziň ýurdumyzdaky orny, umuman, şu meselede hemişe dürli teklipleriň bolmagydyr. Hawa, „Sagdyn beden – sagdyn ruh” diýip aýdýarlar. Sagdyn bedenli bolmak sportuň haýsydyr bir gyzykly görnüşi bilen gyzyklanmak adamzadyň özüne bagly. Mekdeplerde geçilýän maksatnamalaryň hataryna esasy degişli zat tans sapagy. Çeýelik, adamyň bedenini terbiýelemek – sportuň bir görnüşi. Şu babatynda ýapon usulyýeti barada dogrudan-da belläp geçmäge juda zat kän. Ýapon usulyýetinde inçeden yzarlanýan sportuň ajaýyp bir görnüşi mekdep maksatnamasyna salnypdyr. Her bir adam tans sapagynda çeýeligi we sagdyn, owadan, berk bedenli bolmagy gazanypdyr. Adamyň bedeniniň gözelligi-de diňe sport bar ýerinde bardyr. Her bir adam beden saglygyny sportuň gözelliginiň üsti bilen amala aşyryp bilýär. Sportuň belli bir görnüşini saýlap almak, elbetde, adamyň öz bedeniniň kabul ediş derejesine bagly. Adamy körpelikden, ýaş wagty sporta ugrukdyrsaň, elbetde, ol ruhy pikir kanunalaýyklygynyň işjeňligini dolulygy bilen ýerine ýetirýär.
Okalan sany: 36 Jogaplar: ( 0 )


text:
“Amul — Hazar 2018” halkara awtorallisiniň hormatyna
«Türkmenistan — Beýik Ýüpek ýolunyň ýüregi» şygary bilen geçýän ýylyň şanly wakalarynyň biri «Amul — Hazar 2018» halkara awtorallisine badalga berilmeginiň öň ýanynda ýurdumyzyň Merkezi banky her biriniň nominaly 100 manada deň bolan altyn we kümüş ýadygärlik teňňeleri goýberdi.
Hormatly Prezidentimiz Gurbanguly Berdimuhamedowyň döredijilikli daşary syýasat ugry hem-de Türkmenistanyň geografiýa taýdan amatly ýerleşmegi netijesinde häzirki döwürde ýurdumyz Beýik Ýüpek ýolunyň möhüm ulag çatrygy hökmündäki ornuny pugtalandyrýar. Şunuň bilen baglylykda, bu abraýly halkara çäresi milli Liderimiziň başlangyjy bilen guralýar hem-de ýurdumyzy dünýä jemgyýetçiligine durnukly ösýän hem-de abadan döwlet hökmünde görkezmäge, köp sanly daşary ýurtly myhmanlary türkmen halkynyň baý taryhy, Watanymyzyň täsin tebigaty hem-de amala aşyrylýan iri möçberli durmuş-ykdysady özgertmeler bilen tanyşdyrmaga ýardam eder.
Ýadygärlik teňňeler Singapur Respublikasynyň “Eng Leong Medalliс Industries Pte Ltd” kompaniýasy tarapyndan taýýarlanyldy. Olar ýurdumyzyň we daşary ýurtly ýadygärlik teňňelerini ýygnaýjylar, şeýle hem “Amul — Hazar 2018” halkara awtorallisine gatnaşyjylar we myhmanlar üçin ajaýyp sowgat hem-de gymmatly ýadygärlik bolar.
Ýadygärlik teňňeleriň ýüz tarapynyň merkezinde dogup gelýän günüň şöhleleriniň ýüzünde, gum depelerinde sport awtoulagynyň şekili ýerleşdirilendir, awtoulagyň üstünde şu gezekki ýaryşlaryň nyşanynyň şekili görkezilýär. Teňňeleriň ýüz tarapynyň ýokarky böleginde aýlaw bilen «2018 — nji ÝYLDA «AMUL — HAZAR 2018» HALKARA AWTORALLI ÝARYŞY» diýlen ýazgy, aşaky böleginde bolsa «TÜRKMENISTAN — 2018» diýlen ýazgy ýerleşdirilendir. Ýazgylar sekizburçly ýyldyz görnüşindäki şekiller bilen bölünendir.
Teňňeleriň ikisiniň hem arka tarapynyň merkezi böleginde Türkmenistanyň Döwlet tugrasy ýerleşdirilendir, onuň daşyndan teňňeleriň ýokarky böleginde aýlaw bilen «TÜRKMENISTANYŇ MERKEZI BANKY» diýlen ýazgy, aşaky böleginde bolsa teňňeleriň nominalyny görkezýän «ÝÜZ MANAT» diýlen ýazgy bar. Ýadygärlik teňňeleriň diametri 38,61 millimetre deň bolup, olaryň mähegi altyn pulda Au 916,7, kümüş pulda Ag 925 derejelidir. Olaryň agramy degişlilikde 39,94 grama we 28,28 grama deňdir. Ýazgylar sekizburçly ýyldyz görnüşindäki şekiller bilen bölünendir.
Türkmenistanyň Merkezi bankynyň bu güwänamasy ýadygärlik teňňeleriň «pruf» hilini kepillendirýär.
Ýadygärlik teňňeler Garaşsyz, Bitarap Watanymyzyň Berkarar döwletimiziň bagtyýarlyk döwründäki nobatdaky nyşany bolmak bilen, Türkmenistanyň Merkezi banky tarapyndan ozal goýberilen ýubileý we ýadygärlik teňňeleriniň üstüni ýetirer.
Türkmenistanyň Döwlet habarlar agentligi


text:
Wideoşekilli iş maslahatynda welaýatlary durmuş-ykdysady taýdan ösdürmek meselesine seredildi
Hormatly Prezidentimiz Gurbanguly Berdimuhamedow birnäçe ministrlikleriň we pudak edaralarynyň ýolbaşçylarynyň, welaýatlaryň we Aşgabat şäheriniň häkimleriniň gatnaşmagynda nobatdaky wideoşekilli iş maslahatyny geçirdi.
Gün tertibine paýtagtymyzy hem-de welaýatlary durmuş-ykdysady taýdan ösdürmegiň strategiýasyny durmuşa geçirmegiň, möwsümleýin oba hojalyk işlerini zerur derejede alyp barmagyň, gyşky ýyladyş möwsümine taýýarlyk görmegiň, milli senenamamyzyň şanly seneleri hem-de Ýapyk binalarda we söweş sungaty boýunça V Aziýa oýunlary mynasybetli çäreleri guramak baradaky meseleler girizildi.
Döwlet Baştutanymyz ilki bilen wideoşekilli göni aragatnaşyga Aşgabat şäheriniň häkimi Ş.Durdylyýewi çagyrdy. Häkim paýtagtymyzdaky işleriň ýagdaýy, birnäçe desgalarda gurluşyklaryň barşy, “Aşgabat 2017” oýunlaryna taýýarlyk görmek boýunça ýerine ýetirilýän işler barada hasabat berdi. Şeýle hem gyşky ýyladyş möwsümine, täze okuw ýylynyň başlanmagyna taýýarlyk görlüşi hem-de döwlet Baştutanymyzyň ozal beren tabşyryklarynyň ýerine ýetirilişi barada habar aýdyldy.
Hormatly Prezidentimiz ýurdumyzyň baş şäheriniň abadançylygyny we arassalygyny üpjün etmek meselelerini yzygiderli gözegçilikde saklamagy, paýtagtymyzyň çäklerinde bar bolan täze awtoduralgalary netijeli ulanmagy, bu ýerde adamlar üçin amatlyklary döretmegi hem nazara almak bilen, Aşgabadyň ýol-ulag düzümini döwrebaplaşdyrmak boýunça işleri güýçlendirmegi tabşyrdy.
Milli Liderimiz Gurbanguly Berdimuhamedow Aşgabatda Ýapyk binalarda we söweş sungaty boýunça V Aziýa oýunlaryna taýýarlyk görmegiň meselelerini hemişe gözegçilikde saklamagy talap edip, şunuň bilen baglylykda, häkime anyk görkezmeleri berdi.
Döwlet Baştutanymyz şular bilen bir hatarda, täze okuw ýylyna hem-de gyşky ýyladyş möwsümine göwnejaý taýýarlyk görmegiň çäklerinde paýtagtymyzda amala aşyrylýan işlere ünsi çekdi.
Soňra döwlet Baştutanymyz wideoşekilli göni aragatnaşykda welaýatlaryň häkimleriniň hasabatlaryny diňledi. Olar sebitlerdäki işleriň häzirki ýagdaýy hususan-da, güýzlük bugdaý ekişine taýýarlyk görmek hem-de pagta ýygym möwsüminiň guramaçylygyny üpjün etmek maksaldy bilen, görülýän toplumlaýyn çäreler barada hasabat berdiler. Oba milli maksatnamasyny durmuşa geçirmek boýunça öňde goýlan wezipleriň çözlüşi barada hasabatlar berlip, sebitde durmuş-medeni ähmiýetli desgalaryň alnyp barylýan gurluşygynyň barşy barada aýdyldy. Şeýle hem täze okuw ýylyna, gyşky ýyladyş möwsümine taýýarlyk görlüşi barada habar berildi.
Hormatly Prezidentimiz Gurbanguly Berdimuhamedow hasabatlary diňläp, geljekki hasylyň düýbüni tutýan ekiş möwsüminiň ýokary hilli, bellenen möhletlerde hem-de agrotehnikanyň ähli düzgünleriniň berjaý edilmegi bilen geçirilmeginiň wajypdygyny nygtady. Döwlet Baştutanymyz şu maksatlar bilen, welaýatlaryň ähli etraplarynda bugdaý ekiljek meýdanlarda ýerleri tekizlemek işleriniň depginini güýçlendirmegi, gögeriş suwuny öz wagtynda tutmagy hem-de bugdaý ekiljek meýdanlara ekişden öň fosfor döküniniň bellenen kadalara laýyklykda doly berilmegini berk gözegçilikde saklamagy tabşyrdy.
Döwlet Baştutanymyz ekiş döwründe oba hojalyk tehnikalarynyň bökdençsiz işledilmegini üpjün etmek, degişli düzümleriň netijeli işini ýokarlandyrmak boýunça birnäçe anyk görkezmeleri berdi. Şeýle hem milli Liderimiz gowaçalara ideg etmek boýunça agrotehniki çäreleriň depginini güýçlendirmegi talap etdi.
Hormatly Prezidentimiz oba milli maksatnamasyndan gelip çykýan wezipeleri üstünlikli ýerine ýetirmek, hususan-da, ýaşaýyş jaýlaryň gurluşygynyň depginini güýçlendirmek, welaýatlaryň ilatynyň ýaşaýyş-durmuş şertlerini göwnejaý gowulandyrmak boýunça degişli çäreleri görmegiň zerurdygyny nygtady. Şunuň bilen baglylykda, döwlet Baştutanymyz welaýatlaryň şäherlerini hem-de obalaryny gyşky ýyladyş möwsümine taýýarlamak meselelerine ünsi çekip, bu ugurda alnyp barylýan işleriň ählisini berk gözegçilikde saklamagy tabşyrdy. Täze okuw ýylyna taýýarlyk görlüşiniň meselelerine degip geçip hem-de onuň başlanmagynyň mekdebiň bosagasyndan ilkinji gezek ätleýän çagalar üçin iň ýatda galyjy wakalaryň birine öwrülmelidigini belläp, bu babatda häkimlere anyk görkezmeleri berdi.
Soňra hormatly Prezidentimiz Gurbanguly Berdimuhamedow göni aragatnaşyk arkaly wideoşekilli iş maslahatyna oba we suw hojalyk ministri N.Sapardurdyýewi çagyrdy. Ministr güýzlük bugdaý ekişine girişmäge görülýän taýýarlyk, gowaça ýokary hilli ideg edilişiniň üpjün edilişi hem-de ýurdumyzyň ekin meýdanlarynda alnyp barylýan beýleki möwsümleýin oba hojalyk işleri barada hasabat berdi.
Hormatly Prezidentimiz obasenagat ulgamyny mundan beýläk-de ösdürmek boýunça birnäçe wajyp meselelere ünsi çekip, ýurdumyzyň obasenagat toplumynyň işiniň netijeliligini ýokarlandyrmak hem-de şu oba hojalyk möwsüminde meýdan işleriniň depginlerini güýçlendirmek maksady bilen, ýer eýeleriniň dökünleriň zerur möçberi bilen öz wagtynda üpjün edilmegini we ekerançylygyň medeniýetini kämilleşdirmek boýunça çäreleriň ylmy esasda alnyp barylmagyny hem-de beýleki zerur oba hojalyk çäreleriniň ýokary hilli we guramaçylykly geçirilmegini üpjün edip, ýurdumyzyň himiýa pudagynyň kuwwatyndan netijeli peýdalanmak barada anyk tabşyryklary berdi.
Milli Liderimiz ýer eýeleriniň ýokary hilli tohumlar, dökünler, döwrebap tehnikalar, suw hem-de beýleki zerur serişdeler bilen doly möçberde üpjün edilmelidigini aýdyp, geljekki hasylyň düýbüni tutýan ekiş möwsüminiň üstünliginiň häzirki agrotehniki işleriň öz wagtynda we ýokary hilli geçirilişine baglydygyny nygtady.
Hormatly Prezidentimiz “Türkmenhimiýa” döwlet konserniniň başlygynyň wezipesini wagtlaýyn ýerine ýetiriji Ş.Meretliýewi göni aragatnaşyk arkaly geçirilýän wideoşekilli iş maslahatyna çagyryp, ýurdumyzyň obasenagat toplumynyň mineral dökünler bilen üpjün edilişine degişli birnäçe düýpli belliklerini aýtdy.
Hormatly Prezidentimiz Gurbanguly Berdimuhamedow mineral dökünleriň önümçiliginiň möçberlerini artdyrmak boýunça himiýa senagatynyň öňünde duran wezipeleri nygtap, olary çözmek üçin hemme zerur çäreleri görmegi tabşyrdy.
Döwlet Baştutanymyz mejlisiň netijelerini jemläp, ýurdumyzda durmuş-ykdysady ösüş maksatnamalaryny berjaý etmek boýunça işleriň dowam edýändigini, bellenen ähli özgertmeleriň üstünlikli durmuşa geçirilmeginiň günüň möhüm talaby bolup durýandygyny belledi.
TDH


text:
TÜRKMENİSTAN BAŞKONSOLOSLUĞU
TÜRKİYE CUMHURİYETİ - İSTANBUL
2009-njy ýylyň iýunynda Hazar deňziniň kenarynda «Awaza» Milli syýahatçylyk zolagynda täze binalaryň açylyş dabarasy geçirildi.Türkmenistanyň Prezidenti tarapyndan başy başlanan «Awaza» taslamasy geljekki onýyllyklar üçin ýurduň strategiki meýilnamasynda aýratyn orny tutýar, şonuň üçin ol dünýä arhitekturasynyň we inžener-tehniki pikirleriniň iň öňdebaryjy üstünliklerini, döredijilik ideýalary özünde jemlemäge mynasypdyr. Häzirki wagtda bu ýerde gurluşygy alnyp barylýan desgalaryň bahasy 1,5 milliard ABŞ dollaryndan artdy. Gurluşygyň ikinji tapgyrynyň çäginde ýene-de 10-15 sany dünýä derejesindäki sanatoriýalar we myhmanhanalar ulanylmaga berler.Dynç alyş we göwün açyş industriýasynyň – akwaparklaryň, ýaht we sport klublaryň, restoranlaryň, kempingleriň, dürli görnüşdäki attraksionlaryň we söwda merkezleriniň gurluşygyna aýratyn üns beriler. Häzirki wagtda ýedi kilometrlik emeli derýa kurortyň bütin meýdanyny kesip geçýär. Bu gidrotehniki desganyň iki tarapynda hem abadanlaşdyrylan dynç alyş zolagy ýerleşer, bu ýerde baýdarkada, kanoeda sport bäsleşikleri we ýelkenli regata geçiriler.
Türkmenbaşy şäherinde täze aeroport ulanylmaga tabşyryldy, «Awaza» awtomobil ýoly çekmek, kuwwatly gazturbina elektrostansiýany, deňiz suwuny süýjediji desgasyny, arassalaýjy desgany gurmak, agyz suwy ulgamyny çekmek boýunça işler güýçli depginde alnyp barylýar. Deňiz menzili doly kämilleşdiriler, deňiz kruizy üçin täze teplohodlar, ýahtalar we beýleki gämiler bilen flotuň üsti ýetiriler. Türkmenbaşy şäheri Ýewropa bilen Günorta Aziýa döwletlerini gysga ýol boýunça birleşdirmek üçin gurulýan «Demirgazyk-Günorta» halkara ulag geçelgesiniň demir ýol merkezine öwrüler. Syýahatçylyk zolagynyň çägi giňeldilip, onuň meýdany bäş müň gektara çenli giňeldildi. Bu taslamanyň üçünji tapgyrynda birnäçe kazinoly we göwün açyş merkezli özboluşly türkmen «Las Wegasy» peýda bolar. Türkmenbaşy şäherine täze durmuş geler, köne şäher täze ýere göçüriler. Onuň ýanynda ähli gerek bolan infrastrukturaly, şertleri oňaýly döwrebap ýaşaýyş jaýly täze şäher gurlar.


text:
Halkara jenaýatçylyklaryna seredýän Gaaga sudy Owganystanda uruş jenaýatçylyklaryny, şol sanda ABŞ-nyň harbylary we Merkezi aňtaw gullugy, owgan howpsuzlyk güýçleri hem “Talybanyň” söweşijileri bilen bagly ýagdaýlary derňemek üçin ygtyýar almaga çalyşýandygyny yglan etdi.
20-nji noýabrda edilen bu beýanat Gaaga sudunyň baş prokurory Fatou Bensoudanyň amerikanlary güman edilýän uruş jenaýatçylyklary bilen baglylykda agzamagyna degişli ilkinji ýagdaý boldy.
Bensouda halkara tribunaly tarapyndan derňew geçirilmeginiň Owganystanda “tas doly temmisizligiň” soňyna çykyp biljegini belledi.
ABŞ-nyň Döwlet Departamenti bu talaby öwrenýändigini, emma suduň Owganystana goşulmagyna garşy çykýandygyny aýtdy.
“Halkara jenaýat sudunyň ABŞ-nyň harbylary babatyndaky derňewleri doly delilsiz hem adalatsyz bolup biler” diýip, Döwlet departamenti öz beýanatynda aýtdy we derňewleriň “Owganystanda parahatçylygyň we adalatyň bähbitlerini göz öňünde tutmaýandygyny” belledi.


text:
Hytaý Halk Respublikasynyň Sindao şäherinde 9-10-njy iýunda geçirilýän döwlet Baştutanlarynyň Geňeşinde Şanhaý Hyzmatdaşlyk Guramasyny mundan beýläk-de kämilleşdirmek boýunça meseleler ara alnyp maslahatlaşylar. Sammite ilkinji gezek gurama agza täze döwletler hökmünde Hindistan we Pakistan gatnaşýar. Bu barada “Xinhua” agentligi habar berýär.
Sindaoda geçiriljek maslahatda Döwlet ýolbaşçylary ŞHG-niň işini mundan beýläk-de kämilleşdirmek, täze agza döwletler goşulandan soňra giňişleýin düzümde işe girişmek, howpsuzlyk, ykdysadyýet, ynsanperwerlik gatnaşyklary ýaly ileri tutulýan ugurlarda hyzmatdaşlygy ösdürmek, sebit meseleleri boýunça sazlaşykly işleri ýola goýmak ýaly ugurlary ara alyp maslahatlaşarlar.
ŞHG-niň düzüminde 8 sany gatnaşyjy ýurt (Hindistan, Gazagystan, Gyrgyzystan, Hytaý, Pakistan, Russiýa, Täjigistan we Özbegistan) bar. Şeýle hem 4 ýurduň synçy derejesi (Belarus, Mongoliýa, Eýran, Owganystan), 6 ýurduň gepleşikler üçin hyzmatdaşlyk derejesi (Şri-Lanka, Türkiýe, Azerbaýjan, Ermenistan, Kamboja we Nepal) bar.
Maslahat ilki kiçiräk düzümdäki duşuşyk bilen başlap, oňa ŞHG-ä agza ýurtlaryň Döwlet ýolbaşçylary gatnaşarlar. Soňra gepleşikler giňişleýin görnüşde dowam etdirilip, oňa döwletleriň wekiliýetleriniň ýolbaşçylary we ŞHG-niň synçylary gatnaşarlar.
Bu duşuşyga BMG, GDA, Günorta-Gündogar Aziýa döwletleriniň Assosiasiýasy (ASEAN), Ýewraziýa ykdysadyýet bileleşigi, Kollektiw howpsuzlyk baradaky Şertnama ýaly halkara guramalarynyň wekilleri gatnaşarlar.
Sammitiň iň esasy jemleýji resminamasy Sindao jarnamasy bolar. Onda ŞHG-niň işini mundan beýläk-de sazlaşykly ösdürmegiň täzeçe çemeleşmeleri beýan ediler. Maslahatda agza döwletler sebit we halkara meselelerine aýratyn üns gönükdirerler. Şeýle hem birnäçe resminamalara gol çekiler. Olaryň arasynda ŞHG-ä agza ýurtlaryň uzakmöhletleýin hoşniýetli goňşuçylyk gatnaşyklary, dostluk we hyzmatdaşlyk baradaky Şertnamanyň düzgünnamasyny amala aşyrmak boýunça 2018-2022-nji ýyllardaky iş meýilnamasy, döwlet ýolbaşçylarynyň ýaşlara bilelikdäki ýüzlenmesi we ony berjaý etmek boýunça iş meýilnamasy, şeýle hem ŞHG-niň hemişe hereket edýän edaralary üçin degişli resminamalar bar.
Hytaýda ŞHG-niň sammiti
Hytaý Halk Respublikasynyň Sindao şäherinde 9-10-njy iýunda geçirilýän döwlet Baştutanlarynyň Geňeşinde Şanhaý Hyzmatdaşlyk Guramasyny mundan beýläk-de kämilleşdirmek boýunça meseleler ara alnyp maslahatlaşylar. Sammite ilkinji gezek gurama agza täze döwletler hökmünde Hindistan we Pakistan gatnaşýar. Bu barada “Xinhua” agentligi habar berýär.


text:
Türkmenistanyň territoriýasynda 20 müň çemesi etnik gazak ýaşaýar, 1990-njy ýylda olaryň sany 120 müň adamdy diýip Gazagystanyň daşary işler ministri Kaýrat Abdyrahmanow aýtdy.
Gazagystanyň media serişdelerine görä, Abdyrahmanow “Gazagystan respublikasynyň we Türkmenistanyň arasynda strategiki hyzmatdaşlyk barada ylalaşygyň ratifikasiýasy barada” kanunyň taslamasyny hödürläp, parlamentde eden çykyşynda etnik gazaklaryň Türkmenistandaky sanynyň tebigy ýagdaýda azalandygyny aýdypdyr.
“Bu etnik gazaklaryň öz taryhy ýurduna göçmegidir. Bizde bar bolan maglumatlara görä, şu günki gün Türkmenistanyň territoriýasynda 20 müň çemesi etnik gazak ýaşaýar. Deňeşdirme üçin 1990-njy ýylda, şol döwrüň statistikasyna görä, olary sany 120 müň bolupdyr. Etnik gazaklaryň köpüsi Türkmenistanyň raýatlary. Öz nobatynda Gazagystanda üç müň etnik türkmen ýaşaýar, esasan Mangystau regionynda” diýip, media maglumatlarynda Gazagystanyň daşary işler ministri Kaýrat Abdyrahmanow sitirlenýär.
Abdyrahmanowyň sözlerine görä, ýurtlaryň arasyndaky strategiki hyzmatdaşlyk ylalaşygy Türkmenistanda gazak diasporasynyň “abraýly wekilçilik edilmegine” oňyn täsir ýetirer.
Türkmenistanda ýaşaýan milli azlyklaryň, şol sanda etnik gazaklaryň sany, şeýle-de daşary ýurtlarda ýaşaýan etnik türkmenleriň sany barada türkmen tarapynyň resmi sanlary köpçülige mälim edilmeýär. Türkmenistan 2012-nji ýylda BMG bilen bilelikde geçiren ilat ýazuwynyň netijelerini hem şu çaka çenli yglan etmän gelýär.


text:
Fetih toplarynyň ýasalan ussahanasy syýahatçylyk ýerine öwrüler
Abatlaýyş işleri şu ýylyň ahyryna çenli tamamlanar
Türkiýäniň Kyryklareli welaýatynyň Demirköý etrabynda Stambulyň basylyp alynmagynda ulanylan toplaryň we oklarynyň ýasalan ýeri bolan Fatih ussahanasy syýahatçylyk zolagyna öwrüler.
Çyzgylary Fatih Soltan Mehmet tarapyndan ýerine ýetirilen we 1453-nji ýylda Stambulyň basylyp alynmagynda ulanylan toplaryň ýasalan Demirköý Fatih ussahanasy, Medeniýet we syýahatçylyk ministrligi tarapyndan abatlanar.
Taryhy çeşmelere görä Fatih Soltan Mehmediň Stambulyň basylyp alynmagynda ulanan toplar we ok-därileri taryhy Demirköý Fatih ussahanasy ýasaldy.
Abatlaýyş işleri şu ýylyň ahyryna çenli tamamlanar.


text:
Türkmenistanyň Ministrler kabinetiniň başlygynyň orunbasary Orazmyrat Gurbannazarow 15-nji dekabrda geçirilen hökümet maslahatynda ýurtda “azyk bolçulygyny saklamak, ýokary hilli azyk önümlerine elýeterliligi hem-de içerki bazary yzygiderli doldurmak boýunça geçirilýän işler barada” hasabat berdi.
Azatlygyň ozal habar berşi ýaly, ýurtda Taze ýyl baýramçylygynyň öňünden ýumurtga, un gytçylygy göze ildi.
Prezident Gurbanguly Berdimuhamedow ýurtda öndürilýän önümleriň hem-de daşary ýurtlardan getirilýän harytlaryň ornuny tutýan önümleriň möçberlerini artdyrmagyň möhümdigini belläp, wise-premýere anyk görkezmeleri berdi diýip, döwlet eýeçiligindäki TDH habar gullugy habar berýär.
Şeýle-de prezident ilatyň azyk önümlerine bolan islegini kanagatlandyrmak meselelerini hemişe berk gözegçilikde saklamak barada wise-premýere anyk tabşyryklary berdi diýip, habarda aýdylýar.
Türkmen prezidenti her baýramçylygyň öňünden azyk bolçulygyny döretmegi, ilata edilýän söwda hyzmatynyň hilini ýokarlandyrmagy talap edýär.
Türkmenistanyň agrar ýurt bolmagyna garamazdan, ýurduň bazarlary ilatyň gündelik sarp edýän azyk önümleri meselesinde, et-ýag, gök we miwe babatda esasan daşary ýurt önümlerine garaşly bolmagynda galýar diýip, ýerli çeşmeler habar berýär.
Berdimuhamdow bu ýagdaýdan çykalga ataryp, golaýda azyk howpsuzlygy boýunça döwlet komissiýasyny döretdi. Emma bu komissiýanyň azyk meselesinde dörän kynçylyklary aradan aýyrmakda nähili anyk çäreleri görýändigi aýdylmaýar.


text:
Federika Mogherini Mýanma gider
Mogherininiň Mýanma gurajak sapary Arakanly musulmanlaryň ýagdaýynyň ara alnyp maslahatlaşylmagy üçin amatly pursat hödürlär
ÝB-niň Daşary gatnaşyklardan we howpsyzlykdan jogapkär ýokary wekili Federika Mogherini 13-nji Aziýa-Ýewropa ýurtlarynyň daşary işler ministrleriniň maslahatyna gatnaşmak üçin Mýanma gider.
Mesele hakynda berlen ýazmaça beýanata görä, Mogherini maslahatyň öňüsyrasynda Bangladeşe iş saparyny gurajakdygy we saparynyň çäginde Arakanly musulmanlaryň Kokj Bazar şäherindäki düşelgesine baryp görer.
Mogherini iş saparynyň çäginde Bangladeşiň Premýer ministri Şyh Hasina bilen birlikde ynsanperwer kömek guramalarynyň wekilleri hem duşuşar.
Mogherini noýabr aýynyň 20-21-i aralygynda bolsa Mýanmada geçiriljek Aziýa-Ýewropa ýurtlarynyň daşary işler ministrleriniň maslahatyna gatnaşar.
Mogherininiň Mýanma gurajak sapary Arakanly musulmanlaryň ýagdaýynyň ara alnyp maslahatlaşylmagy üçin amatly pursat hödürlär.


text:
Türkmenistanda dollaryň “gara bazardaky” nyrhy ýene rekord derejelere ýetip, 22-nji maýda irden 1 amerikan dollary Aşgabatda 22 manada, Daşoguzda 23 manada barabar boldy diýip, Azatlygyň paýtagtdaky we ýurduň demirgazyk welaýatyndaky habarçylary aýdýarlar.
“Şu gün irden ors bazarynda (‘Gülüstan’ söwda merkezi) 1 amerikan dollaryny 22 manatdan hödürlediler. Çoganlydaky “Altyn Asyr’ bazarynda 1 amerikan dollary 21,5 manada barabar. Daşoguzda 1 amerikan dollary 23 manada ýetdi” diýip, howpsuzlyk ýagdaýlary sebäpli adynyň efirde agzalmazlygyny soran habarçymyz aýtdy.
Azatlygyň biri-birinden garaşsyz beýleki bir habarçysy paýtagtda dollaryň “gara bazardaky” söwdasynyň dürli-dürlidigini we onuň nyrhynyň 22 manada çenli ýetendigi barada gürrüňleriň bardygyny aýdyp, 22-nji maýda öýlän paýtagtyň ors bazarynda 1 amerikan dollarynyň ortaça 20,5 manada barabar bolandygyny tassyklady.
“Ors bazarynda dollar söwdasyny edýänleri tanaýanlar hem-de çenden özleri-de dollary alyp-satmaga gatnaşýanlaryň tassyk etmegine görä, şu gün Aşgabat wagty bilen günortan sagat 14:00 töweregi 1 amerikan dollaryny 20-20,2 manatdan satyp alypdyrlar, 20,4 - 20,5 manatdan hem satypdyrlar” diýip, Aşgabatda ýaşaýan synçy Amanmyrat Bugaýew gürrüň berdi.
Ýöne şol bir wagtyň özünde, ol geçen ýekşenbe güni Aşgabadyň demirgazygyndaky “Altyn Asyr” bazarynda 1 amerikan dollarynyň 20 manat 20 teňňe we 20 manat 40 teňňe aralygynda satyn alnyp, ortaça 21 manatdan satylandygyny hem sözüniň üstüne goşdy.
Synçy Bugaýew dollar bilen bir hatarda, azyk we senagat harytlarynyň bahasynyň hem deňeçer gymmatlaýandygyna, olaryň arasynda, esasan, daşary ýurtlardan getirilen önümleriň agdyklyk edýändigine ünsi çekýär.
“Türkiýeden getirilen almalar bar. Mundan bäş-alty gün ozal, şolaryň 1 kilogramynyň bahasy 25-27 manat aralygyndady, häzirki wagtda 30-33 manada barabar boldy. Bazarlaryň ählisinde et hem gymmatlapdyr. Meselem, ‘Gülüstan’ söwda merkezinde etiň 1 kilogramy 18 manat diýen ýazgy bar, ýöne 23-25 manat aralygynda satýarlar. Şu gün iň arzan tüwiniň 1 kilogramynyň bahasy 15 manada ýetipdir. Soňky bir hepdäniň dowamynda onuň öňki nyrhynyň üstüne 3 manat münüpdir” diýip, Bugaýew ilatyň ýaşaýyş-durmuş şertleriniň barha kynlaşýandygyny belleýär.
2016-njy ýylyň ýanwarynda Türkmenistanda dollaryň resmi söwdasy ýatyrylany bäri onuň “gara bazardaky” bahasynyň ýokarlanmagy dowam edýär. Türkmenistanyň Merkezi banky bolsa, dollaryň resmi kursuny 3,5 manat möçberinde saklap galýar.
Ýerli synçylaryň we ýaşaýjylaryň ençemesi hökümet maslahatlarynda ýurtdaky zähmet, pensiýa we talyp haklarynyň, şeýle-de kömek pullarynyň ýylda 10% köpeldilýändigi, ortaça aýlyk hakynyň 715 manada barabardygy aýdylsa-da, aýlyklaryň ilatyň durmuş zerurlyklaryny doly üpjün ederden pesdigini we şol sebäpli bazarlardaky gymmat harytlaryň hyrydarlarynyň-da o diýen köp däldigini aýdýarlar. Şeýle-de, olar ilatyň ýaşaýyş minimumynyň ýa-da “bazar sebediniň” obada we şäherde näçä durýandygy barada mesele gozgalmaýandygyny belleýärler.
Galyberse-de, Azatlygyň habarçylary ýurtda azyk we senagat harytlarynyň barha ýokarlanmagy netijesinde ösümlik ýagy, un, şeker ýaly gündelik harytlary döwlete degişli dükanlardan satyn almaga synanyşýan ýaşaýjylaryň sanynyň hem barha artýandygyny, ýöne bu dükanlarda-da haryt gytçylygynyň ýiti duýulýandygyny habar berýärler.
“Adamlar bu harytlary satyn almak üçin ir säherden nobata durýarlar. Nobatlardaky adamlaryň sany onlarça, käte ýüze golaýlaýar” diýip, habarçylarymyz aýdýarlar.
Türkmenistanyň syýasy durmuşyny ýakyndan yzarlaýan halkara we ýerli synçylaryň ençemesi ýurduň öz garaşsyzlygyna eýe bolany bäri iň agyr ykdysady krizisi başdan geçirýändigini aýdýar.